text:
Dudzirazivo raPythagoras
Muchidzidzo pimanyika, Dudzirazivo raPythagoras, itsazaniso yakanyorwa naPythagoras inotaura hukama huripo pakati pemativi matatu egonyonhatu yakarurama. Zvichinyorwa sehukuru hwenharaunda, dudzirazivo iri rinoyorwa sezvizvi:
Nharaunda yeskweya rine divi muzendami yakaenzana nekubatanidzwa kwenharaunda dzemaskweya maviri ane mativi ari pamakumbo maviri egonyonhatu yakarurama - (apa kuchirehwa makumbo anosangana pagonyo rakarurama).
Dudzirazivo iri rinonyorwa setsazaniso inotaura hukama pakati pehurefu hwemativi a, b and c, inonzi Tsazaniso yaPythagoras:
Apa c anomirira hurefu hwemuzendami, a na b vachimirira hurefu hwemakumbo maviri anosangana pagonyo rakarurama.
Dudzirazivo iri rakapiwa zita remurume wekuGreece anonzi Pythagoras anova ndiye anonzi akatanga kuwona hukama pakati pemativi egonyonhatu yakarurama. Asiwo kunonzi magodobori emasvomhu ekuBabylon akange achiziva zvohukama uhwu Pythagoras asati azviziva. Pari zvino hakuchina humbowo hunotsigira kuti vaBabylon vakanga vachiziva dudzirazivo raPythagoras kana kuti vakanga vamboshandisa ruzivo rwunotaurwa naPythagoras.
Mamwe manyorerwo[chinja | edit source]
Sekutaurwa kwamboitwa kana c achimirira hurefu hwemuzendami, a na b vachimirira hurefu hwemamwe mativi, dudzirazivo raPythagoras rinonyorwa setsazaniso yaPythagoras sezvizvi:
Kana hurefu hwemativi a na b huchizivikanwa, hurefu hwedivi c hunowanikwa sezvizvi:
Kana hurefu hwemuzendami c nerimwe divi (a kana b) huchizivikanwa, tinenge toti hurefu hwerimwe divi hunowanikwa netsazaniso idzi:
kana
Dudzirazivo raPythagoras rinopa hukama hwemativi egonyonhatu yakarurama nenzira yakareruka, zvokuti kana hurefu hwemativi maviri huchizivikanwa, hurefu hwedivi rechitatu hauchanetse kuwana. Nekumwe kutaura kunonongedza zviripo padudzirazivo, muzendami wakareba kudarika divi rimwe nerimwe asi muzendami mupfupi pane kubatanidzwa kwehurefu hwemativi maviri.
Humbowo hunotsigira[chinja | edit source]
Humbowo hwegonyonhatu dzakafanana
Humbowo huri pano hunoshandisa muzasedimbu uri pakati pemativi egonyonhatu dzakafanana, izvi zvichireva kuenzana kwerheshiyo dzemativi egonyonhatu dzakafanana, zvisinei kuti gonyonhatu idzi hadzina kuenzana.
Ngatiti ABC rive gonyonhatu yakarurama ine gonyo rakarurama pana C, sezviri kutaridzwa pamufananidzo. Ngatitarei mutsetse kubva pana C, uchinorurama pahwaro AB papoyindi H. Poyindi H inokamura muzendami c kuita zvikamu d na e. Gonyonhatu idzva ACH rakafanana negonyonhatu ABC nokuti dzose dzine gonyo re90o, uye dzine gonyo rakaenzana pana A. Izvi zvinoreva kuti gonyo rechitatu rakaenzana mugonyonhatu dziri mbiri, iri gonyo riri kudanwa kunzi θ pamufananidzo. Nenzira imwechete yemafungiro tinoona kuti gonyonhatu CBH rakafanana negonyonhatu ABC. Kufanana kwegonyonhatu idzi kunoreva kuti panokwanisa kunyorwa tsazaniso dzinotevera:
Tsazaniso rekutanga rinoenzanisa cosine dzemakonyo ane zita θ, tsazaniso rechipiri rinoenzanisa sine dzemakonyo.
Rheshiyo idzi dzinonyorwa sezvizvi:
Tichiwedzanisa tsazaniso mbiri idzi tinowana,
zvakanyorwa pamusoro kana zvarerutswa zvinopa dudzirazivo raPythagoras:


c: text/html

text:
Muradanuro
Muchidzidzo masvomhu, kuradanuka (Exponentiation in English) chiitiko chinonyorwa sezvizvi, bn, chinotora nhamba mbiri, hwaro b ne muradanuri (kana munongedzo) n. Kana n ari nhamba izere uye ari nhamba yakakura kudarika zero, kuradanura kwakafanana nokudzokorora rutsamo. Izvi zvinonyorwa sezvizvi:
zvinoda kunofanana ne kuunga kunova kunodzokorora wedzaniso:
Kurerutsa Mutauro
Zvakakosha kuti pave nekuturikirwa kwemazwi anoshandiswa kuEnglish kuti kutaura kureruke sezvizvi:
- 5th power of 10 tinenge toti pawa rechishanu ra gumi.
- 2 exponent 5 anenge onzi mbiri nomunongedzo shanu.
- b raised to the power n inoturikirwa ichinzi b achisimudzwa nepawa rechi n.
- 10 to the third power inonzi gumi kupawa rechitatu.
Tsika[chinja | edit source]
Mukutaura kwemazuva ose kuradanura zvinoreva kurebesa tambo nenzira yokubhedhenura kana kumononora - (uncoil).

robotstxt: allowed

filter: keep


text:
Nyeredzi
Muzvidzidzo zvinoti: taranyika; jekanyika; fundoyetsimba, nyeredzi izita riri kutorwa kumirira anonzi planets kuEnglish anova mitumbi inopoterera zuva. Nyeredzi imwe neimwe ine boterero rainofamba mariri ichipoterera zuva.
Mukutaura kwemazuva ose, nyeredzi ndidzo nyenyedzi. Nokuda kwekuti mutauro wedu utambanuke kutaura zvakawanda mazwi maviri aya asiyaniswa. Nyeredzi dzinosanganisira mitumbi inoti: Earth; Mars; Jupiter; Mecury; Venus; Saturn, Uranus neNeptune.. Idzi ndidzo nyeredzi dzine maboterekwa anopoterera zuva ratinoona rinobuda nokunyura panyika yatigere. Kubatanidzwa kwenyeredzi idzi pamwe nezuva kunodanwa kuEnglish kunzi Solar System - kuShona tichati Dandira reMushana, iro izwi rokuti mushana richimirira zuva ratinozambira panyika.
Mutumbi wePluto waimboshevedzerwa kunzi nyeredzi asi zvakazoshandurwa neInternational Astronomical Union. Iye zvino Pluto yakushevedzerwa kunzi nyeredzi diki (dwarf planet).


text:
Ndingaitei Kuti Ndiwirirane Nomudzidzisi Wangu?
Funga izvi!
Funga zvakaitika kuna Rachel. Rachel anga ari kurova chikoro zvisingaiti. Asi paanga ava giredhi 7 zvinhu zvakatanga kuchinja. “
Mudzidzisi wangu aiita zvose zvaaigona kuti ndifoire,” anodaro Rachel. Ko dambudziko rakanga riri papi? Mudzidzisi wacho akabudira pachena Rachel namai vake kuti akanga asingafariri chechi yavo.
Chii chakazoitika? Rachel anoti: “
Mudzidzisi wangu aiti pose paaiwana mukana wokuti andifoirise aitondifoirisa nemhaka yokusafarira chechi yangu. Izvi pazvaiitika amai vangu vaienda neni kwaari vonotaura naye. Nokufamba kwenguva zvinhu zvakazoita nani.”
Kana uine dambudziko rakaita seiri, usatya enda unotaura nevabereki vako. Zviri pachena kuti vachati vanoda kunotaura nomudzidzisi wako kana kuti vakuru vechikoro kuti dambudziko iri ripere.
Ichokwadi kuti hadzisi nguva dzose zvinhu pazvinogadziriswa zvikapera. Pane dzimwe nguva unotofanira kuva nomwoyo murefu. (VaRoma 12:17, 18) “
Mumwe wevadzidzisi vedu akanga asingafariri kirasi yedu,” anodaro Tanya. “
Aigara achitituka achiti tiri madununu. Mazuva okutanga ndaichema asi ndakazoona kuti handifaniri kugumburwa nezvaaiita. Ndaiisa pfungwa dzangu pabasa rechikoro. Pakupedzisira akanga asingachandituki uye ndakanga ndava mumwe wevana vashoma vakanga vava kumakirwa mabhuku zvakarurama. Mudzidzisi uyu akazodzingwa pachikoro pashure pemakore maviri.”
Chinhu chinokosha: Dzidza kuti ungaramba sei uchifarira chikoro pasinei nokuti mudzidzisi wacho akaoma. Kuita izvi kuchakubatsira kuva neunhu hunokosha muupenyu paunozosangana nomukuru webasa anenge akaoma kushanda naye. (1 Petro 2:18) Zvichakubatsirawo kuti utende vadzidzisi vakanaka vaunozova navo.


text:
Nhau 96: Jesu Anoporesa Varwere
Jesu zvaanofamba munyika yose yose, anoporesa varwere, Mashoko amanenji aya anotaurwa nezvawo mumisha nomumataundi mose. Vanhu vanomuunzira avo vari zvirema, mapofu, matsi navamwe vazhinji vanorwara. Jesu anovaporesa vose.
Anopfuura makore matatu zvino apfuura chifo chokubhapatidzwa kwaJesu naJohane. Uye Jesu anoudza vaapostora vake kuti nokukurumidza achakwira Jerusarema, kwaachauraiwa, ibvei omuka muvakafa. Kurizvino, Jesu anopfuurira kuporesa varwere.
Rimwe zuva Jesu ari kudzidzisa paSabata, zuva rezororo ravaJudha. Mukadzi waunoona pano ave achirwara kwazvo. Kwamakore 18 akanga akafunyana, asingagoni kuti twasu. Nokudaro Jesu anoisa maoko ake paari, uye anovamba kumira. Aporeswa!
Ikoku kunotsamwisa vatungamiriri vorudzidziso. 'Kuna mazuva 6 atinofanira kushanda maari,' mumwe wavo anodanidzira kuboka. 'Iwawo ndiwo mazuva okuuya kuzoporeswa, kwete paSabata!'
Asi Jesu anopindura kuti: 'Imi vanhu vakashata. Aninaani wenyu angasunungura mbongoro yake ndokundoinwisa paSabata. Zvino uyu mukadzi, ave achirwara kwamakore 18, haazaifanira kuporeswa paSabata here?' Kupindura kwaJesu kunonyadzisa vanhu vakaipa ava.
Gare gare Jesu navaapostora vake vanoenda Jerusarema. Pavakanga vava pedyo netaundi reJeriko zvikuru, mapofu mairi aipemha anonzwa kuti Jesu ari kupfuura. Ipapo anodanidzira kuti: 'Jesu, tibetserei!'
Jesu anodanira mapofu kwaari, achiti: 'Munoda kuti ndikuitireiko?' Anoti: 'Ishe, meso edu ngaasvinudzwe.' Jesu anobata meso avo, uye pakarepo anogona kuona! Unoziva here kuti nei Jesu achiita manenji aya ose anoshamisa? Nokuti anoda vanhu uye anoda kuti vave nokutenda maari. Nokudaro tingava nechokwadi chokuti apo anobata ushe saMambo hakuna munhu pasi pano acharwarazve.
Mateo 15:30, 31; Ruka 13:10-17; Mateo 20:29-34.
Mibvunzo
- Jesu anoitei sezvaanofamba nenyika yose?
- Makore matatu pashure pokunge Jesu abhabhatidzwa, anoudza vadzidzi vake chii?
- Vanhu vari pamufananidzo ndivanaani, uye Jesu anoitei kumukadzi?
- Nei zvinoitwa naJesu pane zvakarambwa nevatungamiriri vechitendero zvichivanyadzisa?
- Jesu nevadzidzi vake pavanova pedyo neJeriko, Jesu anoitei kumapofu maviri anopemha?
- Nei Jesu achiita zvishamiso?
Mibvunzo yokuwedzera
- Verenga Mateo 15:30, 31.
Kuratidzwa kupi kwesimba raJehovha kunoshamisa kunooneka muna Jesu, uye zvinofanira kuitei pamanzwisisiro atinoita zvipikirwa zvaJehovha nokuda kwenyika itsva? (Pis. 37:29; Isa. 33:24)
- Verenga Ruka 13:10-17.
Chokwadi chokuti Jesu akaita zvimwe zvishamiso zvakakurumbira zvikuru paSabata chinoratidza sei rumwe ruyamuro rwaachaunzira vanhu muKutonga Kwemakore Ane Chiuru? (Ruka 13:10-13; Pis. 46:9; Mat. 12:8; VaK. 2:16, 17; Zvak. 21:1-4)
- Verenga Mateo 20:29-34.
Nhoroondo iyi inoratidza sei kuti Jesu akanga asina kunyanya kubatikana zvokusagona kubatsira vanhu, uye tingadzidzei pane izvi? (Dheut. 15:7; Jak. 2:15, 16; 1 Joh. 3:17)


text:
Huronyo
Huronyo imvura inobuda pamwe nembeu yemunhurume paanosangana nemunhukadzi bonde. Mvura iyi ine ruvara ruchena, uyezve yakada kufanana nemadzihwa. Mbeu yemurume ndiyo inokukumidza zai remunhukadzi kunova ndiko kuvamba kwehupenyu hwemunhu - pachinyorwa chino shoko rokuti rukukumidzo riri kushandiswa kuturikira rinoti fertilization kuEnglish.
Kukora kana kutetepa kweuronyo kunoenderana nekuti murume uyu anga ava nenguva yakareba zvakadini asati arara nemukadzi. Varume vanobuda mumifananidzo yePono vanobudisa uronyo hwakawanda ungatoti munhu ari kuweta. Vanomwa mapiritsi anoita kuti uronyo hubude hwakawanda. Vakadzi venyika dzekumadokera vanowanzomwa uronyo hwemurume uye vanoti ivo hunoita sekuti hune munyu.


text:
Madziya
Muchidzidzo fundoyetsimba, madziya (heat kuEnglish) zvinoreva mhando yesimba rinoyerera pakati pezviro zviviri zvine hujoto hwakasiyana.
Madziya anoyerera kubva panzvimbo ine hujoto huri hukuru kuenda kune ine hujoto hudiki. Sokuti madziya anoyerera kubva panzvimbo ine hujoto hwe 100o kuenda kunzvimbo ine hujoto hwe 40o.
Madziya anopimwa nechiyero chinonzi Joule chinove chimwechete chinoshandiswa kupima dzimwe mhando dzesimba.
Tsika[chinja | edit source]
Kana nzvimbo ine kudziya kwakanyanya inonzi ine mbirira, mbiriviri kana kuti chifundi.
- Ndatadza kupinda mumba nokuti mune mbirira.
- Akatadziswa kufema nembirira yesora raitsva.
- Isa mvura pachoto ibve chivhutira - apa kureva - put the water on the fire to take the chill out of it.


text:
Rwendo
Rwendo (Journey) zvinotaura kufamba munhu achibva pamusha paari kuenda kumwe. Rwendo rungava rwemazuva mazhinji kana rwema hour mashoma. Rungava rwendo rwekufamba netsoka, muchovha, bhazi,ndege, chikepe, bhiza zvichingodaro. Rewndo rwose rune chinangwa.
Gwiri (ideo of Starting to follow a spoor. 2. KZ of Setting out on a Journey).
Tsumo[chinja | edit source]
- Angoita fungura moyo rwendo rwembwa ndokusviko yambuka kuenda kwaMurambinda.
- Tasvika pachigonhi: we have come to the end of the journey.


text:
Hondo yeZvombo zveShomwe
Hondo yeZvombo zveShomwe zvinoreva kurwa hondo inoshandiswa zvombo zveshomwe nechinangwa chekuparadza muvengi zvakanyanyisisa. Zvombo zveshomwe zvinoparadza nzvimbo yakakura munguva ndiki. Takatarisana nenhoroondo yadzo hondo, parizvino kwakashandiswa zvombo zveshomwe zviviri, zvose zvakadonhedzerwa pamaguta ekuJapan nemawuto eUnited States apo Hondo yePasirose yeChipiri yanga yosvika pakupera. Musi waAugust 6, 1945 bhomba rakasenga Uranium rakadhurwa kuJapan muguta reHiroshima. Mushure memazuva matatu bhomba rakasenga Plutonium rakadhuurwa kuJapan zvakare muguta reNagasaki. Zvombo zveshomwe zviviri izvi zvakauraya vanhu vanosvika chifo che 200,000 vakanga vakuvadzwa zvakaipisa nekudhuuka kwawo.
Kurerutsa Mutauro[chinja | edit source]
Izwi rokuti nucleus rakabva pazwi reLatin rokuti nuc rinoreva little nut, kernel or core - apa kuchirehwa chikamu chenzungu chakapfava, chinodyiwa chisiri mateko. Saka pano kuturikira kernel kuChiShona tinenge toti shomwe kana kuti usomo. Usomo kana kuti shomwe zvinoreva mhodzi dzinowanikwa mukati memateko enzungu kana pakati petsongoro pamichero yakadai sehacha kana pfura - idzi dziri mhodzi dzakapfava uye dziine mafuta.


text:
Nhanga (Muchero)
Nhanga muchero unorimwa mumunda panguva yezhizha. Vamwe vanodya mashizha ayo anozivikana nekuti muboora kana maruva acho anonzi mangare anenge aneruvara rweyellow. Muboora unova ndiwo unobereka manhanga unodyarwa kubva mumhodzi dzemanhanga unotambarara woita maruva panova ndipo panozobva manhanga. Nhanga (manhanga kana akawanda) rinobikwa rodyiwa rakadaro kana kuritswanwa roitwa nhopi. Vamwe vano omesa mhodzi vodzikanga vodzvura vogadzira mabumbe.
- Jekera (Small, tender, young pumpkin (added to spinach in much the same way as tomatoes) apa kureva nhanga dete rinochekerwa mumuriwo sezvinoitwa madomasi.
Huvhe (Pulp surrounding the seeds inside a pumpkin) apa kureva zviya zvinowanikwa zvakakochekera pamhodzi dzemanhanga. Vamwe vanoti rovhu.


text:
Nyanza
Nyanza (Lake in English) mutumbi wemvura wakakura samare uye uchiwanikwa padunhu. Muenzaniso ndidzo mvura dzinenge: Lake Malawi; Lake Victoria; Lake Tanganyika; Lake Chad. Nyanza inenge iri mvura yakaungana pasina kuvakirwa dhamu; izvi zvinosiyana neKariba Dam rakavakwa nevanhu. Zita iri rasiyanisa nekutaura kwemazuva ose kunoti nyanza negungwa zvimwechete.
Zita iri riri kutoredzera pamutauro weChewa unoti Lake Malawi inonzi Nyanja - pano pavandudzwa kuti zviende kuChiShona. PaNhevedzwa dzeMvura nyanza dzinochengeta mvura isina munyu padunhu.
Ziwumbe rine nyanza zhinji ndiro ziwumbe reNorth America rine nyanza dzinoti: Lake Erie; Lake Huron; Lake Ontario; Lake Superior; Lake Winnipeg; Lake Winnipegosis; Lake Manitoba nedzimwewo nyanza zhinji dzine mvura yakachena.


text:
Chidembo
Chidembo (skunk or polecat in English) imhuka yemusango iri pamupanda wemhuka dzinoyamwisa. Chidembo chinozivikanwa nechivendera chine hwema hunonhuwa samare.
Chimiro cheChidembo[chinja | edit source]
Zvidembo zvinokura kureba 40-90cm kubva kumusoro kusvika kubesu zvichiita huremu hunokwana 0.5-8.9kg. Zvidembo zvinosiyana siyana ruvara rweganda zvichienderana nerudzi rwechidembo chacho. MuZimbabwe munonyanya kuwanikwa zvidembo zvine black ne white; kunoitawo zvidembo zvine brown ne cream.
Kudya kweChidembo[chinja | edit source]
Chidembo chinodya mhuka zvose nemichero, chinodya zvakasiyana zvichienderana nokuti mwaka uri papi. Chidembo chinodya: madzvinyu; mbeva; matatya; nyoka; shiri; nhuta nemazai. Chinodyawo michero yemusango; hohwa; uswa; mashizha nemidzi.
Zvidembo zvinogona kuronda hwema nekunzwa zvakanyanya asi hazvinatsowona. Chidembo chinonetseka kuona zviri 3m kubva pachiri; izvi zvinokonzera kuti zvidembo zvive zvinorohwa zvakanyanya pamugwagwa. Zvidembo hazvirarame kwenguva yakareba; chikamu chinorarama makore anodarika matatu (3) chiri pasi pe 10%.
Kuberekana[chinja | edit source]
Zvidembo zvinotsvetsvana munguva yechirimo; mukono mumwe unokwanisa kutanda nekushumira nzvari dzakawanda. Nzvari yechidembo inotakura pamuviri kwemazuva 66 ichizvara vana 4-7. vana vechidembo vanozvarwa vasinganzvi uye vasingaone. Vanozotanga kuona mushure mevhiki nhatu. Vana vechidembo vanorumurwa vave nemwedzi miviri (2) yokuzvarwa, vochizogara namai vacho kana vave kutsvaka kuzvarawo. Chidembo chinotanga kubereka chave negore rimwe.
Kumwaya Zvinonhuhwa[chinja | edit source]
Chidembo chinozivikanwa kunyanya nenhau yokumwaya hwema hunonhuwa hunobva mutsatsadzi dziri kushure. Chidembo chinoshandisa mutuvi uyu unonhuwa senzira yokudzinya zvikara zvingada kuchidya. Chine tsatsadzi mbiri dzinomwaya munhuwi uyu; tsatsadzi idzi dziri kumativi maviri emukosho.
Tsika[chinja | edit source]
Kune kutaura kunoti "Tivhiye chidembo" - zvichireva kuti ngatiitaurei nhau yacho yakarema kana inonyadzisa pakare pano.


text:
VAMWE vevanhu vanonamata nemuporofita weJohane Masowe weChishanu kuBudiriro 2, muHarare, vanoti zita riri kutaurwa rekuti Ishmael Mafuni ndere kunyepa sezvo rake chairo achinzi ISHMAEL CHOKURONGERWA uye anobva kwaMUREHWA, kwete kuHwedza kana kuMhondoro sezviri kubuda.
Gore rapera, Kwayedza yakaita nyaya dzemurume uyu apo aitaurwa naye achizviti Ishmael Chokurongerwa, kwete Mafuni sezvave kubuda mushure mekunge vanhu vepasowe rake varwisa mapurisa nevatori venhau.
Madzibaba James (49), avo vaimbonamata pasowe iri ndokuzobuda, vanoti Ishmael haanzi Mafuni.
“Ini ndaiva mudare wake kwemakore akawanda, ndisu takatovhura sowe iri naNehemiah. Ishmael uyu akauya achibva kuchechi yekwaMugodhi mugore ra1999 apo isu takanga tavamba sowe iri mugore ra1998 muna June.
“Surname yake ndiChokurongerwa uye zita riri kubuda ndere manyepo sevanhu vakapisa zvitupa. Hamuna zvamunogona kuita nekuti hamuzvizive, endai kwaRegistrar (General) munowana chokwadi chandiri kutaura ichi,” vakadaro.
Vanoti Madzibaba Ishmael akazobatwa nemweya mugore ra2003 apo Nehemiah akafa mukupera kwegore iri achiita zvekuzvisungirira, Ishmael akabva atanga kutungamira sangano iri.
“Sowe iri takarivamba tiri vanhu vaisanganisira inini, Steven, Ancelem Ndava, Nehemiah, Makhosin naMartin Magwagwe. Painamatwa nguva iyi kwete mahumbwe atave kuona aya.”
Kwayedza yakashanyira kuBudiriro svondo rino ikanosvika pamba paMadzibaba Ishmael, panhamba 17088 Budiriro 4B, apo pairatidzika sepadongo, pasina vanhu.
Mumwe wevavakadzani vaMadzibaba Ishmael, Mai Grace Makavi (42), vakati vana vepamba apa vatatu vakagumisira kuenda kuchikoro gore rapera.
“Pamba apa pava nemasvondo maviri pakakiiwa, hamheno kwavakaenda. Nyaya inotirwadza ndeye kuti vakaregesa vana chikoro,” vakadaro Mai Makavi.
Mai Magarate Gondo (40), vepanhamba 17080 kuBudiriro 4B, vanoti Madzibaba Ishmael nemukadzi wake vane vana 6 uye mukuru wacho akaroodzwa ari Form 2.
“Nyaya iyi inonetsa nekuti vanhu ava zvavanoparidza handizvo zvavanoita. Vanoti vanhu vasashandise macellphone, vasarare pamibhedha asi ivo vaiva makasitoma edu makuru chaiwo emajuice cards uyewo mumba mavo ndakamupinda ini, Mai Chokurongerwa vachirwara, ndikavaona varere pamubhedha,” vakadaro Mai Gondo.
Nyaya yekunzi vanoshandisa nharembozha nezvimwe zvavanorambidza vamwe vesowe ravo yakatsinhirwa naMadzibaba Peter.
“Munhu uyu itsotsi chairo, ini ndaitombova nenhamba dzake dzefoni ndikazodzibvisa ndabva kuchechi kwavo.
Redhiyo chaiyo nemaTV vanazvo, chaakaita chete kuregesa vana vake chikoro vachiti ndeche vachena. Zvimwe zvinhu zvinounganidzwa kuchechi zvichinzi zvave kunopiswa anotora nevamwe vake vachinotengesa imi muchiti zvanoraswa,” vakadaro Madzibaba Peter.
Mumwe wevanhu vainamata pasowe iri anonzi akasvikotaurirwa “nemweya” kunzi arege kudzokera kuSouth Africa uko aishanda uye anonzi mumwe wevanhu vakasungwa zvichitevera mhirizhonga yakaitika pasowe iri svondo rapera.


text:
Nguva
Nguva (Time)- iri izwi rinoreva kupimwa kunoitwa kutaramukana kwakaita zviitiko; nguva inopimwa nezviyero zvinonzi: sekondi(s), mineti (min), awa (h). Musi umwe une maAwa makumi maviri nemana (24h). Awa rimwe rine makumi matanhatu emineti. Mineti imwe ine makumi matanhatu esekondi.
Kudzamara - ishoko rinotaurwa kurevera chinhi chiri kuitwa iko zvino chichizomira kana kushanduka kana imwe nguva yasvika. Somuenzaniso - ticharima dhunduru rekumadokero kudzamara zuva ravira. Ticharamba tichifamba kudzamara tasvika pane misha.
Mwero wenguva[chinja | edit source]
- Chitima chinosvika nechido: the train arrives on time.


text:
Nhau 15: Mudzimai waRoti Anocheuka
Roti nemhuri yake vaigara pamwe chete naAbrahama muKanani. Rimwe zuva Abrahama akati kuna Roti: ‘Pano hapana mafuro akaringanira zvipfuyo zvedu zvose. Ndapota, ngatiparadzanei. Kana ukaenda kune rumwe rutivi, ipapo ndichaendawo kune rumwe.
Roti akatarira panyika. Akaona rutivi rwakaisvonaka rwenyika rwaiva nemvura nouswa hwakanaka hwezvipfuyo zvake. Urwu rwaiva Ruwa rweJoridhani. Saka Roti akatamisirako mhuri yake nezvipfuyo. Pakupedzisira vakaita musha wavo muguta reSodhoma.
Vanhu veSodhoma vakanga vakaipa kwazvo. Ikoku kwakatsamwisa Roti, nokuti aiva munhu akanaka. Mwari akatsamwiswawo. Pakupedzisira, Mwari akatuma ngirozi mbiri kundonyevera Roti kuti aizoparadza Sodhoma neguta rapedyopo reGomora nemhaka youipi hwawo.
Ngirozi dzakaudza Roti: ‘Chimbidza! Tora mudzimai wako navanasikana vako vaviri ndokubuda muno!’ Roti nemhuri yake vakati nonokei kuenda, nokudaro ngirozi dzakavabata maoko ndokuvabudisa kunze kweguta. Ipapo imwe yengirozi yakati: ‘Tizai nokuda kwoupenyu hwenyu! Musacheuka. Tizirai kuzvikomo, kuti mugorega kuurayiwa.’
Roti navanasikana vake vakaterera ndokutiza muSodhoma. Havana kumira kwechinguvana, uye havana kucheuka. Asi mudzimai waRoti haana kuterera. Vakati vaenda daro rakati o kubva Sodhoma, akamira ndokucheuka. Ipapo mudzimai waRoti akava shongwe yomunyu. Ungamuona here mumufananidzo?
Tingadzidza chifundo chakanaka makuri. Kunoratidza kuti Mwari unoponesa vanomuterera, asi vasingamutereri vacharashikirwa noupenyu hwavo.
Genesi 13:5-13; 18:20-33; 19:1-29; Ruka 17:28-32; 2 Petro 2:6-8.
Mibvunzo
- Nei Abrahama naRoti vakaparadzana?
- Nei Roti akasarudza kugara muSodhoma?
- Vanhu vomuSodhoma vakanga vakaita sei?
- Ngirozi mbiri dzakapa Roti nyevero yokuti chii?
- Nei mudzimai waRoti akava churu chomunyu?
- Chii chatingadzidza pane zvakaitika kumudzimai waRoti?
Mibvunzo yokuwedzera
- Verenga Genesi 13:5-13.
Pamusoro pokugadzirisa zvinetso nomumwe munhu, chidzidzoi chatinogona kudzidza kuna Abrahama? (Gen. 13:8, 9; VaR. 12:10; VaF. 2:3, 4)
- Verenga Genesi 18:20-33.
Kubata kwaJehovha naAbrahama kunotipa sei chivimbo chokuti Jehovha naJesu vachatonga zvakarurama? (Gen. 18: 25, 26; Mat. 25:31-33)
- Verenga Genesi 19:1-29.
Nhoroondo yeBhaibheri iyi inoratidzei pamusoro pemaonero anoita Mwari ungochani? (Gen. 19:5, 13; Revh. 20:13)
Musiyano wei watinowana munzira idzo Roti naAbrahama vakaita nadzo pavakaudzwa naMwari zvokuita, uye tingadzidzei pane izvi? (Gen. 19:15, 16, 19, 20; 22:3)
- Verenga Ruka 17:28-32.
Mudzimai waRoti ainzwa sei mumwoyo make pamusoro pezvinhu zvenyama, uye izvi zvinoshanda sei senyevero kwatiri? (Ruka 12:15; 17:31, 32; Mat. 6:19-21, 25)
- Verenga 2 Petro 2:6-8.
Tichitevedzera Roti, tinofanira kuona sei nyika isingadi Mwari yakatipoteredza? (Ezek. 9:4; 1 Joh. 2:15-17)


text:
Chirungu
Chirungu (English) mutauro unotaurwa serurimi rwamai kunyika yeBritain. Mutauro uyu wakapararira Pasirose kuburikidza nokutapwa kwakaitwa matunhu mazhinji nevanhu vakabva kuBritain vachienda kuCanada, United States of America, Australia, New Zealand, South Africa nedzimwewo nyika.
Mutauro weChirungu uchiri ndiwo mutauro unoshandiswa kuita zvemabhizinisi, kudzidza, kunyora mutemo kunyika dzakanga dzakatapwa. Nyika zhinji dzemuAfrica hadzisati dzasvika pakuita zvinyorwa zvemitemo, bhizinisi nemitauro yavanhu vatema venyika dzemuAfrica.


text:
Sinowo
Muchidzidzo Taranyika, sinowo (Snow) imhando yekuturuka kwemvura inoitika munzvimbo dzinotonhora zvakanyanya. Sinowo zhinji inonaya kunyika dzinotonhora dziri kuEurope (Russian Federation, Ukraine]), Asia, neNorth America. Mazaya echando anowanikwawo munzvimbo dzakakwirira zvakanyanya segomo reKilimanjaro kuKenya nekumakomo makuru ari kuChile kuSouth America.
Kazhinji sinowo inoturuka kana kuri kutonhora zviri pa 0 Celsius zvichidzika, panova ndipo panogwamba mvura kuita magodo echando. Sinowo yakareruka pahuremu uye painoungana inosiya tuhomwe twemhepo pakati payo tunova tunoita kuti isarema. Munyika dzinotonhora, kune mhuka dzinohwanda musinowo kana chando chasvika izvi zvichidzivirira kutonhorwa nechando kwakanyanya. Mhuka dzakita setsuro neshiri dzinonzi Ptarmigan dzinofukura zvipako zvokuhwanda musinowo; apa sinowo inenge iri kuita semashe ichishanda kudzivira chando zvinoita iye inonzi insulation kuEnglish. Mhuka yakahwanda musinowo inodzivirira chando kupfuura iyo iri pamhene inorohwa nemhepo inovhuvhuta.


text:
Chipfambi
Chipfambi (Prostitution in English) zvinoreva tsika yokunge vanhu vachibhadharwa mari kuti vararwe navo pabonde. Tsika iyi ine vanhu vanobhadharwa vari mahure kana pfambi dzechikadzi asi mune dzimwe nzvimbo kunonzi kune pfambi dzechirume.
Nekumwe kutaura kunonzi kupfeva kana kuhura.
Kunonzi vamwe vanopinzwa muchipfambi sevaranda kune dzimwe nyika. Vamwewo vanopinda senzira yokutsvaka nayo mari yekurarama vamwe vachipinda nekuda kutsvaka mari yokutenga zvinodhaka.
Mamwe Mazwi[chinja | edit source]
Mamwe mazwi anoreva mukadzi anoita chipfambi ndeaya: govedzi, chipfeve.


text:
Chitsuwa
Muchidzidzo cheTaranyika, chitsuwa (island in English) ishoko rinoreva nzvimbo yakatendedzwa nemvura ingava pakati pegungwa; nyanza kana rwizi. Chitsuwa chinosiyana ne"Continent" pakuti chidiki.
MuAfrica kune zvitsuwa zvinoti: Madagascar; Mauritius; Zanzibar; Equatorial Guinea; Cape Verde; Seychelles; Victoria Island nezvimwewo. Pasi rose chitsuwa chihombesa ndicho chinonzi Greenland.
Vamwe vatauri vanoti chiwi kana kuti chiunde - asi vamwe vamoti chiunde inzvimbo iri kwayo yega.
Ruwarikana rwezvitsuwa runotaurwa panowanikwa chaunga chezvitsuwa sezvakaita muGungwa reAegean pedyo neItaly.


text:
Duwo
Izwi rokuti duwo (fish trap in English) rinoreva chiumbwa chinorukwa nemiti chinoshandiswa kuteya hove murwizi kana dziva.
Duwo rinogdzirwa rakaita chiumbwa chegaba rakavharika rimwe divi. Kune rimwe divi kunorukirwa charaka chinoti hwaro hwacho huri kunze, chisuvi chakavhurika chiri mukati. Duwo rinokandwa murwizi rosungirwa pahoko kana muti uri kumahombekombe erwizi. Tarisiro ndeyekuti hove inopinda muduwo nekuhwaro hwecharaka. Kana hove ichinge yapinda muduwo seizvi kubuda kunenge kwonetsa nokuda kwokuti charaka chine chisuvi chakamanika chakashama nhambwe diki zvichienzaniswa nehwaro hwacho.
Muteyi wehove anopota achiuya kuzotarisa duwo rake kuti rabata here.


text:
Kingstone Mapupu
MUTSIKA nemagariro evatema muZimbabwe, tezvara nemuroora vanhu vanoremekedzana zvekuti hapana pekuti vaviri ava vangafarise zvekuita kunge varamu. Kugarisana kwavo kwakazara nekunyarana. Ndokusaka muroora achitarisirwa kupfeka mbatya refu kana kumonera machira akareba uye kusunga dhuku mumusoro kana ari pana tezvara. Kumhoresana chaiko vamwe vahatobatana mawoko, muroora anongopfugama kana kutyora muzura ari nechekure votokwazisana.
Verengai zvakare……..
‘Hazviite, hazviite zvachose!’
Vanhu ivava havatarisirwe kufarisa zvekuti sevanonzi murume nemudzimai wake. Tezvara nemuroora voonekwa vachiridza chikuwe vachirovana mawoko? Kwaani ikoko uye zvamboita sei?
Kuzoti kuita kana kutaura nyaya dzine chekuita nezvemumachira muimba yekurara, hazviite! Zvikangozvika pakudaro ndiwo anonzi makunakuna, nyaya inonoperera nekuripiswa kwamambo.
Asika, kune mamwe marudzi emuno uko zvinotonzi itsika yavo kuti kana muroora achinge auya mumusha kekutanga anofanirwa kutanga natezvara asati arara nemurume wake.
Avo vanotevera tsika iyi vanoti panoitwa izvi panenge pachishandiswa mishonga senzira yekusimbisa wanano yemuroora uyu nemurume wake, mwanakomana watezvara.
Asi iyi haingava tsika inganzi inoshandiswa kana kuzivikanwa nevakawanda muZimbabwe zvisinei nekuti kune vanonzi vachiri kuitevedza.
Sekutaura kwevanoti vanoziva tsika iyi, vamwe vevanhu vanoitevera ndeverudzi rwechiKalanga avo vakawandira kudunhu rePlumtree, kuMatebeleland South.
Izvi zvinonzi zvinoitirwa kuti madzitezvara vaone kuti varoora vavo vanenge vari mhandara here uyewo kuti vana madangwe vange vari vatezvara. Zvisinei, tsika iyi haichateverwa nevakawanda kunyangwe zvazvo kuine vashoma vanozviita.
Mumwe anozviti igodobori muHarare, VaBenson Musuweje (64), vanoti havasi vose vachiri kutevedzera tsika iyi.
“Tsika iyi yaitevedzwa neverudzi rwemaKalanga kana kuti BaKalanga, kunova iko kwakabva amai vangu. Tezvara ndivo vaitanga kurara nemuroora mutsva achangosvika mumusha zvichinzi zvaiitirwa kuti varoora ava vatambirwe nevadzimu uye kuti imba yemhuri iyi isimbe,” vanodaro.
VaMasuweji vanoti pamwe pacho izvi zvaiitwa muroora asingazive, ari murima, asi mwanakomana achizviziva. Varoora vairamba tsika iyi vaigona kuvhundutsirwa vonzi vanodzoserwa kuvarebereki vavo.
“Varoora ava nekutya kurambwa, nekuti vabereki vavo vainge vakadya pfuma yeroora, vamwe vaizongobvuma. happy wheels Patsika iyi zvaifanirwa kuitwa kamwe chete asi mamwe madzitezvara vaizoenderera mberi vachibiridzira,” vanodaro.
VaMusuweje vanoti izvi zvaiitwa kuchishandiswa mishonga yechivanhu.
“Muroora uyu akabata pamuviri patezvara uye kukazvarwa mwana mukomana, aibva atumidzwa zita ratezvara kana rehama yepadyo yemumhuri iyi. Hanzi nzinza ramuka!
“Dambudziko raiuya kana pakazvarwa mwana musikana, tezvara ava vairamba vachishinha nemuroora kuti kuitwe mwana mukomana,” vanodaro. Vakafananidza tsika iyi neyeverudzi rweChisuweni, sezvinoitwa kumusha kwavo kuMalawi, apo vana vehanzvadzikomana nehanzvadzisikana vanogona kuroorana.
VaMusuweji vanotiwo kune mamwe madzitezvara anoshinha nevaroora nekuda kwemishonga yakaipa yavanenge vakaromba.
“Vamwe vanogona kuudzwa nen’anga kuti vaite izvozvo nevaroora vachinzi vakadaro vanoita upfumi semari. Kana kunzi vasherekete nevanasikana vavo nedzimwe hama dzepadyo, kana naamai chaivo vekubereka. Zvino izvi zvakasiyana chii nemhuka?” vanodaro.
VaMusuweje vanoti vakagara kunyika dzakaita seBotswana, South Africa, Namibia, Tanzania, Malawi neMozambique uko vakadzidza tsika dzemarudzi akasiyana. Ishe Masendu, VaSindanizwi Dube (55), vekuPlumtree avo vakataurwa navo panhare vakati tsika iyi yaingoitwa nevanhu vaiva nemisikanzwa vachiti makunakuna.
“Iyi mikisakanzwa yevanhu iyo vamwe vakaguma vave kuita setsika yavo. Hakuna zvakadaro, makunakuna chaiwo. Vanhu vakadai tinosunga kuti vasiyane nazvo tovaripisa nekuvaendesawo kumapurisa,” vanodaro.
VaItai Bakasa (43), avo vanova mutevedzeri wemukuru wesangano reZimbabwe National Practictioners Association, vanoti tsika iyi haina kunaka zvachose. “Mubvunzo wangu ndewekuti achazenge ava muridzi wemukadzi ndiyani pakati pababa nemwana? Nenguva ino tinofa nezvirwere nekuda kwetsika iyi. Ngavasungwe vanhu ivava zvipere,” vanodaro.
Maidei Manyika wekuGlen View 7, muHarare, anoti achinge ari iye anobva aramba kugara pamusha une tsika dzakafumuka kudai nekuti hazviite kuti apinde mumagumbeze natezvara vake.
“Vachingoedza chete kudaro tezvara ava ndinoridza mhere ndoenda kumapurisa vosungwa, mwana wavo ndobva ndamuramba ipapo,” anodaro Manyika. Ishe Chivero vekuMhondoro, VaBrown Shopo (62), vanoti tsika yakadai kurudzi rwemaShona makunakuna. “Muroora akauya pamusha anotorwa semwana sezvinongoitwawo mukuwasha kwaakaroora. Vanonzwa sei vanhu ava mukuwasha mutsva akasvikotanga nekurara naambuya? Handiti panobuda mapfumo apa? Kuno tezvara nemuroora vakadaro vanoripa mombe dzinodarika shanu tovadzinga zvakare maChivero,” vanodaro.
Vanotizve vakamboshandira kuBulawayo nekuHwange uko vaiona vamwe vaitevedzera tsika iyi vakatoshamiswa nazvo.
“Vanhu takasiyana nemhuka saka avo vachiri kutevedza tsika iyi ngavasiyane nayo zvachose. Madzishe eko ngavatore matanho akasimba kuranga nhubu idzi,” vanodaro.


text:
Ndege
Ndege (Aeroplane) in English. Kuti ndege isumuke kune zvinhu zvakakosha zvinoti:
- Kugona kumhanya kusvika paspidhi yakakura unozogonesa ndege kusimuka.
Puresha yemhepo[chinja | edit source]
Kana mhepo ichinge ichivhuvhuta puresha yayo inodzika nekukwira kunoita spidhi yemhepo. Kana spidhi yemhepo ikaderera puresha yemhepo inokwira. Kucherechedzwa kwechiitiko ichi ndiko kunoshandiswa pakusimudza ndege kuenda mudenga.
Paye ndege inenge yomhanya panhandare yendege mweya unomhanya ichipesana nemapapiro endege. Puresha iri pasi pemapapiro inosiyana nepuresha iri pamusoro pemapapiro.
- Mweya uri kufamba nepasi pebapiro inefamba nhambwe diki pane iri kufamba nepamusoro. Izvi zvinokonzerwa nokuti pasi pakatwasuka, asi pamusoro pakaita hubumbe.
- Izvi zvoreva kuti mweya uri pamusoro pemapapiro unomhanya nemurumba wakakura kudarika uri pasi. Kusiyana kwespidhi kunokonzera kusiyana kwepuresha sezvataurwa pamusoro.
- Izvi zvinoreva kuti puresha iri pasi pebapiro yakawanda pane iri pamusoro pebapiro. Kuwanda kwepuresha pasi pemapapiro fosi inonzi simudzo inova ndiyo inosimudza ndege kuenda mudenga.
Paku bhururuka kwendege, pane mamanikidzo(force) mana anonge achitamba pandege. Manikidzo idzi dzinoti, simudzo, gwesho, gunganidzo ne thrust. manikidzo yesimudzo neye gunganidzo dinopesana kana kuti kupikisana dzichibva mativi akasiyana. Ye gwesho ne thrust zvinopikisanawo zvichibva mativi akasiyana asi manikidzo idzi dzinenge dzaka chinjikana ne-e simudzo ne gunganizo. Kuti ndege ikwanise kubhururuka, manikidzo yesimudzo inenge yakafanana neye ngunganidzo.
Simudzo = gunganidzo
Uye ye gwesho inenge yaka fanana neye thrust
Gwesho = thrust
Kurerutsa Mutauro[chinja | edit source]
- Kana uri mundege zvinhu zviri pasi zvinogangarika: when you are in an aircraft the things on the ground are clearly visible.


text:
Ziwumbe
Muchidzidzo Taranyika (Geography in English) ziwumbe (continent) zvinoreva zidunhu zihombe-hombe rinosimuka kubva mugungwa richiva nzvimbo ziendanakuenda rine nzizi, makomo, mapani, mipata zvichingodaro. Zita iri rinodudza zinzvimbo rakabatana rakawumbwa richitambanuka kuita mitunhu yakataramuka nhambwe huru kubva kune gungwa. Nokumwe kutaura tingaturikira tichiti dunhumandinde.
Chidzidzo cheTaranyika chinotaura zviwumbe zvinoti: Africa; Asia; Antarctica; North America; South America; Europe neAustralia.


text:
Rwizi Manyame
Rwizi Manyame (Manyame River also called Hunyani) rwizi rwuri kuMaodzanyemba kweZimbabwe neMozambique.
Rwizi urwu rwunotangira kuMaodzanyemba kwakadziva kuMadokero kweguta reMarondera, rwoyerera rwakananga kuMadokero rwonodarika Harare kuenda kwaKutama. Kubva paKutama Manyame anoyerera achienda kuMaodzanyemba odarika Chinhoyi nemakomo eHunyani. Manyame anozobira nekuMakomo Rukowakuona onanga kumupata werwizi Zambezi.
Rwizi Manyame runoyambuka muganhu weZimbabwe-Mozambique paHunyani, rwobatana nemadirano aRwizi Duangua rwafamba 418km kubva KuMarondera kwarunotangira. Kubva ipapa rwunoyenda mberi rwave Rwizi Panhame runodira muna Rwizi Zambezi pane guta rePanhame kuMozambique.
Manyame ane madhamu maviri, Prince Edward Dam neLake Chivero kuChamhembe kweHarare. Lake Chivero inoshandiswa senzvimbo yokushanya nokutambira nezvikepe.


text:
Nhau 20: Dhina Anopinda Muchinetso
Unoona here kuti Dhina ari kushanyira vanaani? Ari kundoona vamwe vavasikana vanogara muKanani. Baba vake Jakobho vangafara naikoku here? Kukubetsera kupindura mubvunzo uyu, yeuka chakafungwa naAbrahama naIsaka pamusoro pavakadzi vomuKanani.
Abrahama akada here kuti mwanakomana wake Isaka aroore musikana muKanani? Aiwa. Isaka naRebheka vakada here kuti mwanakomana wavo Jakobho aroore musikana weKanani? Aiwa. Unoziva here kuti nei?
Nokuti ava vanhu vomuKanani vainamata vamwari venhema. Vaiva vanhu vasina kunaka vokuva navo savarume navadzimai, uye vaiva vanhu vasina kunaka vokuva navo seshamwari dzapedyo. Saka tingasimbisira kuti Jakobho haaizofara kuti mwanasikana wake akanga achiita ushamwari naava vasikana vechiKanani.
Chokwadika, Dhina akapinda muchinetso. Ungaona here murume uyo wechiKanani ari mumufananidzo ari kutarira Dhina? Zita rake ndiShekemi. Rimwe zuva pakashanya Dhina, Shekemi akatora Dhina ndokumumanikidza kuvata naye. Kwaiva kwakaipa, nokuti varume navakadzi vakaroorana bedzi vanofanira kuvata pamwe chete. Chinhu ichi chakaitirwa Dhina naShekemu chakaparira chinetso chikurusa.
Apo hanzvadzi dzaDhina dzakanzwa chakanga chaitika, dzakashatirwa kwazvo. Mbiri dzadzo, Simeyoni naRevhi, dzakashatirwa zvokuti dzakatora minondo ndokupinda muguta dzikavhundutsa vanhu. Ivo navanin’ina vavo vakauraya Shekemi navamwe varume vose. Jakobho akashatirwa nokuti vanakomana vake vakaita izvi zvakaipa.
Chinetso ichi chose chakatanga sei? Yaiva mhaka yokuti Dhina akaita ushamwari navanhu vasaiterera mitemo yaMwari. Hatizati tichizoda kuva neshamwari dzakadaro, anditika?
Genesi 34:1-31.
Mibvunzo
- Nei Abrahama naIsaka vakanga vasingadi kuti vana vavo varoore vanhu vaibva munyika yeKanani?
- Jakobho akabvumira kuti mwanasikana wake ashamwaridzane nevasikana veKanani here?
- Murume akatarira Dhina pamufananidzo ndiani, uye chinhu chipi chakaipa chaakaita?
- Hanzvadzi dzaDhina, Simeyoni naRevhi vakaitei pavakanzwa zvakaitika?
- Jakobho akabvumirana nezvakanga zvaitwa naSimeyoni naRevhi here?
- Dambudziko remhuri rose iri rakatanga sei?
Mibvunzo yokuwedzera
- Verenga Genesi 34:1-31.
Kufambidzana nevanasikana venyika yeKanani kwaDhina kwakangoitika kamwe chete here? Tsanangura. (Gen. 34:1-31)
Nei Dhina akanga ane mhosvawo yokurasikirwa noumhandara hwake? (VaG. 6:7)
Vaduku vangaratidza sei kuti vanokoshesa muenzaniso unonyevera waDhina? (Zvir. 13:20; 1 VaK. 15:33; 1 Joh. 5:19)


text:
Govaniso
Muchidzidzo masvomhu, govaniso (division in English) chiitiko chinoshandiswa kutsvaga kuti nhamba inokwana kangani (kana kupinda kangani) mune imwe nhamba. Somuenzaniso kana kuchitsvakwa kuti 3 anopinda kangani muna 6, kunonyorwa sezvizvi:
- 6 ÷ 3 = 2
Kuunga kune hukama negovaniso; zviitiko izvi zvine simba rinoita zvakapesana sezvizvi:
- 6 = 3 * 2
Kujekesa[chinja | edit source]
Maonero maviri
Ngatitarisei muenzaniso
- a ÷ b = c
- Govaniso tinogona kuiona sokutora boka rine nhengo a, nokupatsanura nhengo idzi kuchigadzirwa mapoka b akaenzana pahuwandu hwenhengo dzawo. Huwandu hwenhengo c hunodanwa kunzi chikangani - quotient in English
- Govaniso inokwanisa kutsanangurwa sokutora boka rine nhengo a, nokuwumba mapoka rimwe nerimwe rine nhengo b. Huwandu hwemapoka aya, c, ndicho chikangani cha a na b.
Kurerutsa Mutauro[chinja | edit source]
Zvakakosha kuti pawanikwe kuturikira kwemashoko anozivikanwa kare kuEnglish, uye kujekesa kuti huwandu huri kugovewa ndeupi:
- Dividing inenge ichinzi kugovanisa.
- 10 divided by 2, :10 ÷ 2 = 5 inenge ichinzi Gumi (10) kugova pana mbiri (2); kana kuti gova gumi pana mbiri. Apa tinoda kuti zvijeke kuti zvinhu 10 ndizvo viri kugovewa
- How many times does go 2 into 10 kunonzi 2 anopinda kangani muna 10.


text:
Mhofu
Mhofu (Eland in English) imhuka yemusango inowanikwa kuMabvazuva nekuChamhembe kweAfrica. Mumhuri yenhoro dzinowanikwa muAfrica, mhofu ndiyo mhuka huru. Matongo emhofu ndidzo nyika dzinoti: Botswana, Burundi, Congo, Ethiopia, Kenya, Lesotho, Malawi, Mozambique, Namibia, Rwanda, South Africa, South Sudan, Swaziland, Tanzania, Uganda, Zambia neZimbabwe. Rimwe zita remhofu rinonzi nhuka.
Tsika[chinja | edit source]
Nhukarume izita remhuri rekuzvirumbidza rinowanikwa muZimbabwe.
Mhofu ndiyo mhuka inova mutupo wevayera shava.


text:
Nhau 27: Mambo Akaipa Anodzora Egipita
VANHU vari pano vari kumanikidza vanhu kushanda. Tarira murume ari kurova mumwe wavashandi netyava! Vashandi ndevemhuri yokwaJakobho, uye vanonzi vaIsraeri. Uye varume vanovamanikidza kushanda vaEgipita. VaIsraeri vava varanda veEgipita. Ikoku kwakaitika sei?
Kwamakore mazhinji mhuri huru yaJakobho yakagara murugare muEgipita. Josefa, aiva munhu anoisvokosha muEgipita aitevedzera Farao Mambo, aivatarisira. Asika zvino Josefa akafa. Uye Farao mutsva, asina kuda vaIsraeri, akava mambo muEgipita.
Nokudaro uyu Farao akaipa akaita vaIsraeri varanda. Uye akaisa vanhu vokuvatarisira vasina tsitsi uye vanoutsinye. Vaimanikidza vaIsraeri kushanda nesimba kwazvo kuvaka maguta aFarao. Asika vaIsraeri vakapfuurira kuwedzera. Pashure pechinguvana vaEgipita vakatya kuti vaIsraeri vaizonyanyowandisa ndokuva vakasimba zvikuru.
Unoziva chakaitwa naFarao here? Akataura navakadzi vaibetsera mamai echiIsraeri paaibereka vana vawo, achiti: ‘Munofanira kuuraya mukomana ari wose anoberekwa.’ Asi ava vaiva vakadzi vakanaka, nokudaro havati vaizouraya vanavo.
Nokudaro Farao akapa uyu murayiro kuvanhu vake vose: ‘Torai vakomana vose vechiIsraeri mugovauraya. Regai vasikana bedzi vararame.’ Ko chakanga chisiri chinhu chakaipa here ichecho chokurayira? Ngationei kuti kamwe kavakomana kakaponeswa sei.
Eksodho 1:6-22.
Mibvunzo
- Pamufananidzo, murume ane chiwepu ndiani, uye ari kurova ani?
- Josefa afa, chii chakaitika kuvaIsraeri?
- Nei vaEgipita vakatya vaIsraeri?
- Farao akarayira chii kuvakadzi vaibatsira vakadzi vechiIsraeri kubereka?
Mibvunzo yokuwedzera
- Verenga Eksodho 1:6-22.
Jehovha akatanga kuzadzisa chipikirwa chake kuna Abrahama sei? (Eks. 1:7; Gen. 12:2; Mab. 7:17)
Vakadzi vechiHebheru vaibatsira pakubereka vakaratidza sei kuremekedza utsvene hwoupenyu? (Eks. 1:17; Gen. 9:6)
Vakadzi vaibatsira pakubereka vacho vakakomborerwa sei nokuda kwokutendeka kwavo kuna Jehovha? (Eks. 1:20, 21; Zvir. 19:17)
Satani akaedza sei kuita kuti chinangwa chaJehovha pamusoro peMbeu yaAbrahama chirege kubudirira? (Eks. 1:22; Mat. 2:16)


text:
Nhau 29: Chikonzero Nei Mosesi Akatiza
Tarira Mosesi achitiza Egipita. Ungaona varume vari kumutandanisa here? Unoziva here kuti nei vachida kuuraya Mosesi? Ngationei kana tingagona kuwana.
Mosesi akakurira mumba yaFarao, mubati ushe weEgipita. Akava murume akachenjera kwazvo uye mukuru. Mosesi aiziva kuti akanga asiri muEgipita, asi kuti vabereki vake chaivo vaiva varanda vechiIsraeri.
Rimwe zuva, ava namakore 40, Mosesi akatema kundoona kuti vanhu vokwake vakadini. Mabatirwe avaiitwa anga akaipisisa. Akaona muEgipita achirova muranda wechiIsraeri. Mosesi akatarisa tarisa, paakaona kusina munhu anoona, akarova muEgipita, ndokufa. Mosesi ndokuvanza chitunha chake mujecha.
Mangwana wacho Mosesi akaendazve kundoona vanhu vokwake. Akafunga kuti angavabetsera kuti vagorega kuvazve varanda. Asi akaona varume vechiIsraeri vaviri vachirwa, saka Mosesi akati kune mumwe aiva nemhaka: ‘Unorovereiko hama yako?’
Murumeyo akati: ‘Ndianiko akakuita mubati ushe wedu nomutongi? Uchandiuraya sokuuraya kwawakaita muEgipita uya here?’
Zvino Mosesi akatya. Akaziva kuti vanhu vakanga vawana chaakanga aitira muEgipita. Kunyange Farao akanzwa nezvakwo, ndokutuma vanhu kundouraya Mosesi. Ndokusaka Mosesi aitofanira kutiza muEgipita.
Apo Mosesi akabva Egipita, akaenda kure kunyika yeMidhiani, akasangana nemhuri yaJetero ikoko, ndokuroora mumwe wavanasikana vake ainzi Zipora. Mosesi akava mufudzi ndokutarisira makwai aJetero. Kwamakore 40 akagara munyika yeMidhiani. Zvino akanga ava namakore 80. Zvino rimwe zuva, achingunotarisira makwai aJetero, chinhu chinoshamisa chakachinja upenyu hwose hwaMosesi chakaitika. Vhura peji, tigoona chiri chishamiso ichi.
Eksodho 2:11-25; Mabasa 7:22-29.
Mibvunzo
- Mosesi akakurirepi, asi chii chaaiziva pamusoro pevabereki vake?
- Mosesi akaitei paakanga ava nemakore 40?
- Mosesi akati chii kune mumwe murume muIsraeri akanga achirwa, uye murume wacho akamupindura kuti chii?
- Nei Mosesi akatiza kuEgipita?
- Mosesi akatizirepi, uye ndiani waakasangana naye ikoko?
- Mosesi akaitei mumakore 40 atiza kuEgipita?
Mibvunzo yokuwedzera
- Verenga Eksodho 2:11-25.
Pasinei nemakore okudzidziswa uchenjeri hwevaEgipita, Mosesi akaratidza sei kutendeka kwake kuna Jehovha nevanhu vokwake? (Eks. 2:11, 12; VaH. 11:24)
- Verenga Mabasa 7:22-29.
Chidzidzoi chatingadzidza kubva mukuedza kwaMosesi kununura vaIsraeri muutapwa hwevaEgipita ari oga? (Mab. 7:23-25; 1 Pet. 5:6, 10)


text:
Nhau 34: Rudzi Rutsva Rwezvokudya
Ungaziva chiri kunongwa nevanhu pasi here? Chakaita sechando. Chichena, chitete uye chinopfupfuduka. Asi hachiziri chando; chimwe chinhu chokudya.
Unenge mwedzi bedzi chifo chokubva kwavaIsraeri muEgipita. Vari murenje. Zvokudya zvishoma zvinomera muno, saka vanhu vanonyunyuta, vachiti: ‘Tinoshuva kudai Jehovha atatiuraira muEgipita. Imomo taiva nezvokudya zvose zvataida.’
Zvino Jehovha anoti: ‘Ndichanisa zvokudya kubva kudenga! Jehovha anoita izvi. Mangwana wacho vaIsraeri pavanoona zvichena izvi zvakadonha, vanobvunzana, vachiti: ‘Chiiko?’
Mosesi anoti: ‘Izvokudya zvamapiwa naJehovha zvokudya.’ Vanhu vanozviti iMANA. Inonaka semakeke matete akaitwa nouchi.
‘Muchanonga zvizhinji sezvingadyiwa nomunhu mumwe nomumwe,’ Mosesi anoudza vanhu kudaro. Nokudaro mangwanani mamwe namamwe vanoita kudaro. Zvino, panopisa zuva, mana yasiiwa pavhu inonyunguduka.
Mosesi anotiwo: ‘Hapana anofanira kuchengeta mana kusvikira mangwana.’ Asi vamwe vavanhu havateereri. Unoziva chinoitika here? Mangwana wacho mana iya yavakachengeta izere honye, uye inonuhwa!
Zvisinei, pane zuva rimwe revhiki iro Jehovha anoudza vanhu kuunganidza mana zhinji yakapetwa ruviri. Izuva rechitanhatu. Uye Jehovha anotaura kuchengeta imwe yayo kusvikira mangwana, nokuti haazonisi imwe pazuva rechinomwe. Pavanochengeta mana kusvikira pazuva rechinomwe, haizari nehonye uye hainuhwi! Iri rimwe nenji!
Makore ose ayo vaIsraeri vari murenje Jehovha anovapa zvokudya zvemana.
Eksodho 16:1-36; Numeri 11:7-9; Joshua 5:10-12.
Mibvunzo
- Pamufananidzo, vanhu vari kunhongei pasi, uye chinonzi chii?
- Mosesi anopa vanhu murayiridzo wokuti chii pamusoro pokunhonga mana?
- Jehovha anoudza vanhu kuti vaitei pazuva rechitanhatu, uye nei?
- Chishamiso chei icho Jehovha anoita mana painochengetwa kusvika pazuva rechinomwe?
- Jehovha anopa vanhu mana kwenguva yakareba sei?
Mibvunzo yokuwedzera
- Verenga Eksodho 16:1-36; uye Numeri 11:7-9.
Eksodho 16:8 inoratidzei pamusoro pokudikanwa kwokuti tiremekedze kugadzwa kunoitwa vanhu naMwari muungano yechiKristu? (VaH. 13:17)
Murenje, vaIsraeri vakayeuchidzwa sei zuva nezuva kuti vairaramiswa naJehovha? (Eks. 16:14-16, 35; Dheut. 8:2, 3)
Jesu akati mana yaifananidzirei, uye tinobatsirwa sei neichi “chingwa chakabva kudenga”? (Joh. 6:31-35, 40)
- Verenga Joshua 5:10-12.
VaIsraeri vakadya mana kwamakore mangani, izvi zvakavaedza sei, uye tingadzidzei panhau iyi? (Eks. 16:35; Num 11:4-6; 1 VaK. 10:10, 11)


text:
Nhau 60: Abhigairi naDhavhidhi
Unoziva mukadzi akatsvinda ari kuuya kuzosangana naDhavhidhi here? Zita rake ndiAbhigairi. Anomufungo wakanaka, uye anodzivisa Dhavhidhi kuita chakaipa. Asi tisati tanzwa nezvakwo, ngationei chave chichiitika kuna Dhavhidhi.
Dhavhidhi atiza Sauro, anovanda mubako. Vakoma vake navamwe vemhuri yake vanomukumbaniramo. Vanenge varume 400 vose vanouya kwaari, uye Dhavhidhi anova mutungamiri wavo. Dhavhidhi ipapo anoenda kuna mambo weMoabhi ndokuti: 'Ndapota baba vangu namai ngavagare nemi kusvikira ndaona chinoitika kwandiri.' Pashure Dhavhidhi navarume vake vanovamba kuvanda muzvikomo.
Panova pashure paikoku apo Dhavhidhi anosangana naAbhigairi. Nabhari murume wake ndimuzvinanyika akapfuma. Anamakwai 3 000 nembudzi 1 000. Nabhari munhu anoutsinye. Asi mudzimai wake Abhigairi akatsvinda chose. Uyewo, anoziva kuita chiri chakarurama. Akambotoponesa mhuri yake. Ngationei kuti sei.
Dhavhidhi navarume vake vave vanetsitsi naNabhari. Vakabetsera kuchengeta makwai ake. Zvino rimwe zuva Dhavhidhi anotuma vamwe vavarume vake kundokumbira kuitirwa mutsa. Varume vaDhavhidhi vanosvika kuna Nabhari apo iye navabetseri vake vari kucheka mvere dzamakwai. Izuva ramabiko, Nabhari anezvinhu zvakanaka zvizhinji zvokudya. Zvino izvi ndozvinotaurwa navarume vaDhavhidhi: 'Tave tine tsitsi nemi. Hatina kuba api naapi amakwai enyu, asi takabetsera kuatarisira. Zvino, tapota, tipeiwo zvokudya.'
'Handingapi zvokudya zvangu kuvanhu vakadai semi,' Nabhari anodaro. Anotaura nenzira youtsinye zvikuru, achitaura zvinhu zvakashata pamsoro paDhavhidhi. Panodzokera varumevo ndokuudza Dhavhidhi nezvakwo, Dhavhidhi anotsamwa zvikuru. 'Pfekai minondo yenyu!' anoudza varume vake. Ipapo vanondouraya Nabhari navarume vake.
Mumwe wavarume vaNabhari, akanzwa mashoko outsinye akataurwa naNabhari, anoudza Abhigairi chakaitika. Pakarepo Abhigairi anogadzirira zvokudya. Anozvikwidza pambongoro ndokuenda. Paanosangana naDhavhidhi, anoburuka pambongoro yake, anofugama ndokuti: 'Ndapota, ishe, musaterera murume wangu Nabhari. Ibenzi, uye anoita zvinhu zvoupenzi. Hechi chipo. Ndapota chitorei, uye tikanganwirei nokuda kwechakaitika.'
Dhavhidhi anoti: 'Uri mukadzi akachenjera.' 'Wandidzivisa kuuraya Nabhari kutsiva utsinye hwake. Chienda kumusha zvino murugare.' Gare gare, panofa Nabhari, Abhigairi anova mumwe wavadzimai vaDhavhidhi.
1 Samueri 22:1-4; 25:1-43.
Mibvunzo
- Mukadzi ari pamufananidzo ari kuuya kuzosangana naDhavhidhi anonzi ani, uye munhu akaita sei?
- Nabhari ndiani?
- Nei Dhavhidhi achitumira vamwe vevarume vake kunokumbira kuitirwa nyasha naNabhari?
- Nabhari anotii kuvarume vaDhavhidhi, uye Dhavhidhi anoitei?
- Abhigairi anoratidza sei kuti mukadzi akachenjera?
Mibvunzo yokuwedzera
- Verenga 1 Samueri 22:1-4.
Mhuri yokwaDhavhidhi yakaratidza muenzaniso wakanaka sei wokutsigirana kwatinofanira kuita muukama hwechiKristu? (Zvir. 17:17; 1 VaT. 5:14)
- Verenga 1 Samueri 25:1-43.
Nei Nabhari achirondedzerwa nenzira yokuzvidza kudaro? (1 Sam. 25:2-5, 10, 14, 21, 25)
Vakadzi vechiKristu nhasi vangadzidzei pamuenzaniso waAbhigairi? (1 Sam. 25:32, 33; Zvir. 31:26; VaEf. 5:24)
Abhigairi akadzivisa Dhavhidhi kuti asaite zvinhu zvipi zviviri zvakaipa? (1 Sam. 25:31, 33; VaR. 12:19; VaEf. 4:26)
Zvakaitwa naDhavhidhi kumashoko aAbhigairi zvinobatsira sei varume nhasi kuti vave nemaonero anoita Jehovha vakadzi? (Mab. 21:8, 9; VaR. 2:11; 1 Pet. 3:7)


text:
Nhau 67: Jehoshafati Anovimba naJehovha
Unoziva here kuti varume ava ndivanaani nechavari kuita? Vari kundorwa, uye varume vari pamberi apo vari kuimba. Asika ungati: 'Neiko vaimbi vasina minondo namapfumo okurwa nawo?' Ngationei.
Jehoshafati ndimambo woumambo wendudzi mbiri dzaIsraeri. Anorarama panguva imweyo naMambo Ahabhi naJezebheri voumambo hwendudzi 10 hwokumusoro. Asi Jehoshafati ndimambo akanaka, uye baba vake Asa vaivawo mambo akanaka. Saka kwamakore mazhinji vanhu voumambo hwendudzi mbiri hwokuzasi vanofarikanya upenyu hwakanaka.
Asi zvino chimwe chinhu chinoitika chokutyisa vanhu. Nhume dzinoshuma kuna Jehoshafati kuti: 'Uto guru rinobva kunyika dzeMoabhi, Amoni neGomo reSeiri riri kuuya kuzokudenhai.' VaIsraeri vazhinji vanoungana paJerusarema kuzotsvaka betsero yaJehovha. Vanoenda kutembere, uye ikoko Jehoshafati anonyengetera: '0 Jehovha Mwari wedu, hatizivi chokuita. Hatinesimba rokurwisana neiri uto guru. Tinovimba nemi nokuda kwebetsero.'
Jehovha anoterera, anoita kuti mumwe wavabatiri vake audze vanhu kuti: 'Hondo haizi yenyu, asi ndeyaMwari. Imi hamungafaniri henyu kurwa. Ingoonai bedzi, mugoona kuponeswa kwamuchaitwa naJehovha.'
Nokudaro mangwanani Jehoshafati anoudza vanhu kuti: 'Vimbai naJehovha!' Ibvei obudisira vaimbi pamberi pamasoja ake, uye zvavanofora vanoimba rumbidzo kuna Jehovha. Unoziva here kuti chii chinoitika pavanosvika pedyo nehondo? Jehovha anorwisanisa masoja omuvengi pakati pao amene. Uye panosvika vaIsraeri, musoja womuvengi ari wose afa!
Jehoshafati akanga asina kuchenjera here mukuvimba naJehovha? Tichava vakachenjera kana tikavimbawo Naye.
1 Madzimambo 22:41-53; 2 Makoronike 20:1-30.
Mibvunzo
- Jehoshafati ndiani, uye anorarama panguva ipi?
- Nei vaIsraeri vari kutya, uye vakawanda vavo vanoitei?
- Jehovha anopindura kutii kumunyengetero waJehoshafati?
- Jehovha anoita kuti chii chiitike hondo yacho isati yagundika?
- Tinogona kudzidzei kuna Jehoshafati?
Mibvunzo yokuwedzera
- Verenga 2 Makoronike 20:1-30.
Jehoshafati akaratidza sei zvinofanira kuitwa nevashumiri vakatendeka vaMwari pavanotarisana nemamiriro ezvinhu anotyisa? (2 Mak. 20:12; Pis. 25:15; 62:1)
Sezvo Jehovha agara achishandisa nzira yokukurukurirana nayo pakubata nevanhu vake, nhasi anoshandisa nzira ipi? (2 Mak. 20:14, 15; Mat. 24:45-47; Joh. 15:15)
Mwari paanounza ‘hondo yezuva guru raMwari Wemasimbaose,’ mamiriro edu ezvinhu achava akafanana sei neaya aJehoshafati? (2 Mak. 20:15, 17; 32:8; Zvak. 16:14, 16)
Achitevedzera vaRevhi, nhasi mapiyona nemamishinari anotsigira sei basa rokuparidza mupasi rose? (2 Mak. 20:19, 21; VaR. 10:13-15; 2 Tim. 4:2)


text:
Nhau 81: Kuvimba Nebetsero yaMwari
Vanhu vanenge 50 000 vanofamba rwendo rwurefu vachibva Bhabhironi vachienda Jerusarema. Asi pavanosvika, Jerusarema rinongova zidongo. Hamuna anogaramo. VaIsraeri vanotofanira kuvakazve chinhu chiri chose pose pose.
Chimwe chezvinhu zvokutanga zvavanovaka iartari. Ndiyo nzvimbo yavangaitira zvipiriso zvemhuka, kana zvipo, kuna Jehovha. Mwedzi mishoma pashure vaIsraeri vanovamba kuvaka tembere. Asi vavengi vagere munyika dziri pedyopo havadi kuti vaIsraeri vaivake. Saka vanoedza kuvatyisidzira kuvaregedzesa. Pakupedzisira, vavengi ava vanoita kuti mambo mutsva wePersia aite mutemo wokumisa basa rokuvaka.
Makore anopfuura. Zvino ava makore 17 chifo chokudzokera kwavaIsraeri kubva Bhabhironi. Jehovha anotuma vaprofita vake Hagai naZekaria kuzoudza vanhu kuvamba kuvakazve. Vanhu vanovimba nebetsero yaMwari, uye vanoterera vaprofita. Vanotanga kuvakazve, kunyange mutemo uchiti havafaniri kukuita.
Zvino mukuru wePersia Tatenai anosvika ndokubvunza vaIsraeri maruramiro avanawo okuvaka tembere. VaIsraeri vanomuudza kuti pavaiveri muBhabhironi, Mambo Koreshi akavaudza kuti: 'Endai, zvino, kuJerusarema mugovaka tembere yaJehovha, Mwari wenyu.'
Tatenai anotumira tsamba Bhabhironi achibvunza kana Koreshi, uyo zvino afa, akataura izvozvo chaizvoizvo. Nokukurumidza tsamba inobva kuna mambo mutsva wePersia inodzoka. Inozivisa kuti Koreshi akakutaura chaizvoizvo. Nokudaro mambo anonyora kuti: 'VaIsraeri ngavavake tembere yaMwari wavo. Uye ndinokurairai kuvabetsera.' Muanenge makore mana tembere inopera, uye vaIsraeri vanofarisisa.
Mamwe makore mazhinji anopfuura. Zvino ava anenge makore 48 chifo chapakapera tembere. Vanhu vari muJerusarema varombo, uye guta netembere yaMwari hazviratidziki zvakatsvinda kwazvo. Shure muBhabhironi, Ezra muIsraeri anonzwa nezvedikanwo yokugadziridza tembere yaMwari. Zvino unoziva here chaanoita?
Ezra anondoona Artashasta, mambo wePersia, uye uyu mambo akanaka anopa Ezra zvipo zvizhinji zvokudzoka nazvo Jerusarema. Ezra anokumbira vaIsraeri vari muBhabhironi kumubetsera kuendesa zvipo izvi Jerusarema. Vanhu vanenge 6 000 vanoti vachaenda. Vane sirivha nendarama zhinji nezvinhu zvinokosha zvokuenda nazvo.
Ezra anonetsekana, nokuti munziramo muna vanhu vakaipa. Vanhu ava vangabvuta sirivha yavo nendarama, ndokuvauraya. Saka Ezra anodanira vanhu pamwe chete, sezvaungaona mumufananidzo. Ipapo vanonyengetera kuna Jehovha kuvadzivirira parwendo rwurefu rwavo rwokudzokera Jerusarema.
Jehovha anovadzivirira chaizvo. Pashure pokufamba mwedzi mina, vanosvika vakakotsekana muJerusarema. Ko ikoku hakuratidziri here kuti Jehovha anogona kudzivirira avo vanovimba naye nokuda kwebetsero?
Ezra ganhuro 2 kusvikira ku-8.
Mibvunzo
- Vanhu vangani vanoita rwendo rurefu rwokubva kuBhabhironi kuenda kuJerusarema, asi chii chavanowana pavanosvika?
- VaIsraeri vanotanga kuvakei vasvika, asi vavengi vavo vanoitei?
- Hagai naZekaria ndivanaani, uye vanoudza vanhu chii?
- Nei Tatenai achitumira tsamba kuBhabhironi, uye anogamuchira mhinduro yokuti chii?
- Ezra anoitei paanoziva kuti temberi yaMwari inoda kugadzirwa?
- Ezra ari kunyengeterera chii mumufananidzo uyu, munyengetero wake unopindurwa sei, uye izvi zvinotidzidzisei?
Mibvunzo yokuwedzera
- Verenga Ezra 3:1-13.
Kana tikazombozviwana tava munharaunda isina ungano yevanhu vaMwari, chii chatinofanira kuramba tichiita? (Ezra 3:3, 6; Mab. 17:16, 17; VaH. 13:15)
- Verenga Ezra 4:1-7.
Muenzaniso wei uyo Zerubhabheri akaratidza nokuda kwevanhu vaJehovha pamusoro pokunamata nezvimwe zvitendero? (Eks. 34:12; 1 VaK. 15:33; 2 VaK. 6:14-17)
- Verenga Ezra 5:1-5, 17 uye 6:1-22.
Nei vashori vasina kukwanisa kumisa basa rokuvaka temberi? (Ezra 5:5; Isa. 54:17)
Zvakaitwa nevakuru vevaJudha zvinokurudzira sei vakuru vechiKristu kutsvaka utungamiriri hwaJehovha pavanotarisana nevashori? (Ezra 6:14; Pis. 32:8; VaR. 8:31; Jak. 1:5)
- Verenga Ezra 8:21-23, 28-36.
Tisati tatanga kuita chimwe chinhu, muenzaniso upi waEzra ungava wakanaka kuti titevedzere? (Ezra 8:23; Pis. 127:1; Zvir. 10:22; Jak. 4:13-15)


text:
Mukomana
Mukomana (boy) zvinoreva mukono wemunhu achiri mudiki; kana ari mukuru anonzi murume. Asi shoko rokuti murume rinoshandiswazve kutaura chero mukono wemunhu zvisinei kuti ane makore mangani ekuzvarwa.
Kuyaruka kwemukomana[chinja | edit source]
- Dzvito (Puberty for male) - apa kureva kusvika pazera rekuyaruka panotanga kushanduka muviri, izwi richibhesera, vhudzi richimera muhapwa, huronyo huchitanga kuuya.
- Kudzvita (Reach puberty male). vamwe vanoti kupundudza kana kuputudza.
- Dzvita apa kureva munhu asvika pakudzvitura.


text:
Kingstone Mapupu
BABA vemurume wekwaMusana uyo anonzi akafa, mutumbi wake ndokuzosanduka kuita sewemhuka apo wainge wave mubhokisi, vanoti mwana wavo akavigwa ari mupenyu.VaBenard Muganhiri (61), vanoti mutumbi wemwana wavo, Claudious, wakaita masaramusi apo waibuda mvura nemukanwa uye muromo uchitamba-tamba.
“Zvekuti mwana akasanduka kumeso kwake kuita sekwemhuka hamheno maonero evamwe. Chandinoziva ndechekuti muromo waClaudious waitamba-tamba uchibuda mvura. Tinogona kunge takaviga munhu mupenyu nekuti ndina babamudiki vangu — VaMugadza — avo vakafa vakazomuka mubhokisi ndokuzorarama kwemakore akawanda,” vakadaro VaMuganhiri.
“Chinondirwadza ndechekuti ndakazopumwa huroyi nehama dzangu, kusanganisira mukadzi wangu chaiye, kuti ndini ndakauraya Claudious mwana wandaida zvikuru.
“Vanhu ava vakaronga nemuporofita vakauya kuno kuHarare vakavhura mu‘ceiling’ ndokutora ivhu ravaiti ndiro raiva mutumbi waClaudious. Muporofita uyu akapinda muceiling’ akazobuda nekabhodhoro ndokuzochera kugedhi uko akatora matombo nepadivi pemba paakati chidzindadzi chaivapo yaiva nyoka. Iyi inyaya yakarongwa,” vakadaro.
Vanoti havana chekuita nekufa kwemwana wavo.
“Nyaya yose yekuti ndiri muroyi pamusaka pekupesana uko takaita. Takanetsana nekuda kwenyaya yakapinda mudare raShe Musana muna1999, nyaya yevanhu vakanochera guva remukoma wangu vaine muporofita.
Vakabvuma izvi mudare vakanzi varipe mombe inotsika,” vakadaro VaMuganhiri vachiratidza vatori venhau tsamba yekudare rashe.
Vanoti vachakwidza kwashe nyaya yekuti vakanangwa huroyi vachinzi ndivo vakauraya mwana wavo.
Mwanakomana wavo, Constantine Muganhiri, akaramba kutaura nevatori venhau achiti hapana chazvichabatsira sezvo munin’ina wake akafa kare.
Asi Mai Muganhiri vakaramba nyaya yekuti vakamboendeswa kudare raShe Musana.
“Nyaya inotaurwa nababa ava manyepo chaiwo, hakuna zvakadaro. Dzimwe nguva vave kuda kurasa njere. Tsamba yacho yekwaShe Musana ine chidhindo here yamakaratidzwa?” vakadaro.
Zvisinei, tsamba ine Kwayedza ine chidhindo chekwashe nemazita evanhu vana vakatongwa.
Ishe Musana, VaJoel Nyarumwe, vakatsinhira nyaya yekuunzwa kudare kwevanhu vekwasabhuku Mugabe nekuda kwekutamba neguva avo vakazotongwa vakaripiswa.
“Nyaya yemadzimai akatongwa mudare rino mugore ra1999 ini ndakanga ndisati ndava ishe sezvo ndakagadzwa mugore ra2006 asi ndinoiziva. Yangu yandiinayo nhasi ndeyekuti vanhu vekwaMuganhiri vaifanirwa kundizivisa nezvemashura ekusanduka kwemutumbi wemunhu kuita mhuka.
“Vakamuviga sei ini ndisina kuziva? Chipini ichocho, ndichavashevedza kudare rangu nemusi wa21 mwedzi uno (Kurume). Kana vakatadza kundibata vangadai vakaendesa mashura aya kwaheadman Chikosha kana kwaChikore,” vakadaro.
Muporofita wechechi yeNguwo Tsvuku, Abraham Charamba (18), anoti kusanduka kunonzi kwakaita mutumbi waClaudious kuita sewemhuka zvinokonzerwa nemishonga yechivanhu. Mashoko ake akatsinhirwa naMadzibaba Benjamin Maseko (24) vechechi imwe chete iyi.
Mumwe muporofita zvakare, Madzibaba Ralph Jiri (24), vanoti mushakabvu anogona kunge akabata mishonga oga kana kuti akashereketerwa nehama dzake.


text:
MUDZIMAI wechidiki, Varaidzo Ziunze wekuWarren Park, muHarare, ndiye Kwayedza African Woman wegore ra2014. Ziunze akaenda nemubairo mukuru wemakwikwi anokurudzira madzimai kupfeka zvine mutsigo uye zvakanaka uyo waisanganisira 4-plate smart gas cooker, sunbeam eletric skillet grill pamwe nemachira ekusonesa mbatya dze”African attire”. Ndiye ainge akahwinha mumwedzi waKubvumbi.
Vaverengi veKwayedza ndivo vanovhotera munhukadzi wavanofunga kuti ndiye anenge akachena uye akapfeka zvine mutsigo.
Ziunze, uyo ainge akachena zvinonwisa mvura, akakunda vamwe vakadzi 11 mumakwikwi ekupedzesera, angangonzi makwishu, ndokugashidzwa mubairo wake achiita seachachema nekufara pane imwe hotera muHarare nemusi weMugovera wadarika.
Irene Mapinde wekuChinhoyi ndiye akatora mubairo wechipiri kuchiti amai vechikuru, Simangaliso Mahaka wekwaMutare, ndivo vakaita wechitatu.
Ziunze akarumbidza Kwayedza nekuronga nekutsigira makwikwi anokurudzira vanhukadzi kupfeka mbatya dzine mutsigo aya pamwe nekuburitsa zvikamu zvedzidzo zvinobatsira vana kuchikoro.
“Ndinofarira Kwayedza nekuti rine nhau dzinofadza zvikuru pamwe nekupa dzidziso muzvikamu zvakaita sezveutano uye vana vanodzidziswa zvinhu zvinozobuda mubvunzo dzavo zvichivaita kuti vabudirire.
“Gore rapera ndakatora mubairo wechipiri mumakwikwi aya, asi neshungu ndikati regai ndiwedzere kusvika ndatora uno mubairo wekutanga. Ndafara zvikuru nekuti ndakwanisa kuzadzikisa chishuviro changu,” akadaro chiso chake chizere nemufaro.
Vachitaura pachiitiko ichi, vaive muenzi anoremekedzwa, Mai Rebecca Chisamba, vakayambira vanhukadzi panyaya dzekuchena neutsanana.
“Madzimai ikodzero yenyu kuti munge makachena nenzira dzamunoda. Asika, ngatiregerei kuvavarira kuda kuva vaRungu nekuzora mafuta nemishonga inotsvukisa nekuti zvimwe zvacho zvinokuvadza. Ngatidadei nezvatiri nekuti ndiko kusikwa kwatakaitwa. Kufanana nemuRungu handiko kuti unzi wakapfeka zvakanaka kana kuti wakanaka,” vakadaro.
Zimpapers general manager Harare Branch, VaSamuel Bepe vakapembedza bepanhau reKwayedza mukudzoreredza tsika nemagariro evanhu vemuZimbabwe.
“Kwayedza riri kuita basa guru rekudzoreredza tsika nemagariro evanhu izvo zvange zvave kuyeredzwa nechiRungu. Mapfekero edu sevanhu vatema anofanira kuyemurika,” vakadaro.
Mupepeti weKwayedza, Patrick Shamba, akati makwikwi aya ane donzvo rekukurudzira mapfekerero anoyemurika, mapfekero emunhukadzi wemuZimbabwe.
“Rino rave gore rechina tichiita makwikwi eKwayedza African Woman of the Year, shungu dzedu dziri dzekusimudzira madzimai mukupfeka kwavo kune chiremerera,” akadaro Shamba.
Zimpapers assistant circulation manager (Harare Branch), VaSimba Manjiche vakati chishuwo chavo kuti makwikwi aya arambe achikura.
Achitaurawo, anoona nezvekusimudzirwa kwemabasa muZimpapers, Mai Charity Gwata-Chirume, vanoti makwikwi aya acharamba ariko uye pane zvirongwa zvekuti akure nechinangwa chekudzosera kuvaverengi nevatsigiri vakuru veKwayedza – vanhukadzi.
“Ticharamba tichiita kuti makwikwi aya akure uye mibairo ichiwedzera. Pepanhau reKwayedza rakakosha nekuti inhaka yedzidzo, rinoita kuti vanhu vakuru nevana vasarase tsika nemagariro avo,” vakadaro Mai Gwata-Chirume.


text:
CHIKAMU 9
Namatai Jehovha Semhuri
“Namatai Iye akasika denga nenyika.”—Zvakazarurwa 14:7
Sezvawadzidza mubhurocha rino, Bhaibheri rine zvakawanda zvichakubatsira iwe nemhuri yako. Jehovha anoda kuti ufare. Anovimbisa kuti kana ukaisa kumunamata pekutanga, ‘zvimwe zvinhu zvose zvichawedzerwa kwauri.’ (Mateu 6:33) Anoda chaizvo kuti uve shamwari yake. Shandisa mukana wose waunenge wawana kuti usimbise ushamwari hwako naMwari. Iyi ndiyo ropafadzo inopfuura dzose dzingawanikwa nemunhu.—Mateu 22:37, 38.
1 SIMBISA UKAMA HWAKO NAJEHOVHA
ZVINOTAURWA NEBHAIBHERI: “‘Ndichava baba venyu, uye imi muchava vanakomana nevanasikana vangu,’ anodaro Jehovha.” (2 VaKorinde 6:18) Mwari anoda kuti uve shamwari yake yepedyo. Munyengetero ndiyo imwe nzira yokuita kudaro. Jehovha anokukoka kuti ‘urambe uchinyengetera.’ (1 VaTesaronika 5:17) Anoda chaizvo kunzwa zviri mukati-kati memwoyo wako uye zvinokunetsa. (VaFiripi 4:6) Paunonyengetera nemhuri yako, ichaona kuti unotenda zvakadini kuti Mwari ariko.
Kuwedzera pakutaura naMwari, unofanira kumuteerera. Unogona kuita izvi nokudzidza Shoko rake uye mabhuku anotsanangura Bhaibheri. (Pisarema 1:1, 2) Fungisisa zvaunodzidza. (Pisarema 77:11, 12) Kuteerera Mwari kunodawo kuti ugare uchipinda misangano yechiKristu.—Pisarema 122:1-4.
Kuudza vamwe nezvaJehovha ndeimwe nzira inokosha yokusimbisa nayo ukama hwako naye. Kugara uchiita izvi kunoitawo kuti uwedzere kunzwa uri pedyo naye.—Mateu 28:19, 20.
ZVAUNGAITA:
Zuva nezuva iva nenguva yokuverenga Bhaibheri neyokunyengetera
Semhuri, koshesai zvokunamata kupfuura varaidzo uye kutandara
2 NAKIDZWAI NOKUNAMATA KWENYU KWEMHURI
ZVINOTAURWA NEBHAIBHERI: “Swederai pedyo naMwari, uye iye achaswedera pedyo nemi.” (Jakobho 4:8) Munofanira kuronga zvamuchaita pakunamata kwemhuri moona kuti muri kuzviita nguva dzose. (Genesisi 18:19) Asi pane zvakawanda zvinodiwa. Munofanira kurarama upenyu hwenyu zuva rimwe nerimwe muchitungamirirwa naMwari. Itai kuti mhuri yenyu ive neukama hwakasimba naMwari nokutaura nezvake ‘pamunogara mumba menyu nepamunofamba mumugwagwa nepamunorara pasi nepamunomuka.’ (Dheuteronomio 6:6, 7) Ivai nechinangwa chokuita saJoshua, uyo akati: “Ini neimba yangu, tichashumira Jehovha.”—Joshua 24:15.
ZVAUNGAITA:
Garai muchiva nepurogiramu yokudzidza inoita kuti mukurukure zvinobatsira mumwe nomumwe ari mumhuri menyu


text:
Huhombe
Muchidzidzo chemasvomhu, huhombe, (Magnitude) izwi rinotaura kukura kwakaita nhamba zvisinei kuti ine vara (-) kana (+) pamberi payo. Tinokwanisa kuturikira tichiti hupamhi, kana kutandauka zvienda nokuti chii chiri kutaurwa nezvacho.
Kujekesa[chinja | edit source]
- Somuenzaniso, -50 ine huhombe hwakaenzana na +50, nyangwe zvavo nhamba mbiri idzi dzakasiyana pahukuru hwadzo; +50 yakawanda pane -50.
- Kana pachitaurwa zvemari munhu ane $50 ane mari yakawanda pane ane -$50. Munhu ane -$50 anenge atove nechikwereti.
- Hujoto +50oCelsius huri pamusoro pehujoto -50oCelsius.
Tsika[chinja | edit source]
Pakutaura kwamauvaose kwechimanje-manje shoko rokuti hombe rinosishandiswa sezvizvi:
- Haa mfana uya ndamu bigga muhombe - apa zvichireva kuti nyangwe ari mfana anokwanisa kuita zvinhu zvikuru, kana kuti mukuru panyembe dzekubasa.
- Sahwira muri vahombe - kureva zvakare kugona kuita zvikuru.


text:
BHAIBHERI RINOCHINJA UPENYU
Hapana Kwandaienda Ndisina Pfuti Yangu
GORE ROKUBEREKWA: 1958
NYIKA: ITALY
NHOROONDO YOUPENYU: AIVA MUCHIKWATA CHAIITA ZVECHISIMBA
MARARAMIRO ANDAIITA:
Ndakaberekerwa uye ndakarererwa mumarukisheni ekuRome, munzvimbo yaigara varombo vaienda kumabasa. Upenyu hwakanga hwakaoma. Handina kumbobvira ndakaziva amai vangu chaivo, uye ndakanga ndisinganyatsowirirani nababa vangu. Ndakadzidza kurarama mumamiriro ezvinhu akaoma.
Pandakazosvitsa makore 10, ndakanga ndatotanga zvekuba. Ndava nemakore 12, ndakatiza kumba kekutanga. Kakawanda baba vangu vaizonditora kumahofisi makuru emapurisa voenda neni kumba. Ndaigara ndichiitisana nharo nevanhu, ndaiita zvechisimba uye ndaingogumbukira munhu wese. Pandakanga ndava nemakore 14, ndakatiza kumba zvachose. Ndakatanga kushandisa madhiragi uye kugara mumigwagwa. Sezvo ndaisava nemba yekurara, ndaipaza motokari ndoraramo kusvika mangwanani-ngwanani. Ndaizotsvaka pandaikwanisa kuwana mvura kuti ndigeze.
Ndakava nyanzvi chaiyo pakuba, uye ndaiba zvose kubva pamabhegi kusvika pakuba mudzimba nemisha usiku. Ndakava nemukurumbira wakashata uye chimwe chikwata chembavha chakati ndibatane nacho, uye izvi zvakaita kuti nditowedzera kusvika pakuba mumabhengi. Pasina nguva ndakanga ndatova nhengo yaityiwa yechikwata chacho pamusana pehasha dzandaiva nadzo. Hapana kwandaienda ndisina pfuti yangu; kutaura zvazviri, ndaitorara ndakaiisa pasi pepiro. Upenyu hwangu hwakanga hwava hwekuita chisimba, kushandisa madhiragi, kuba, kutaura zvinyadzi, uye unzenza. Ndaigara ndichitsvagwa nemapurisa. Ndakasungwa kakawanda, uye ndakapedza makore akawanda ndichipinda nokubuda mujeri.
KUCHINJWA KWAKAITWA UPENYU HWANGU NEBHAIBHERI:
Pane imwe nguva pandakanga ndabudiswa mujeri ndakafunga kushanyira amainini vangu. Ndaisaziva kuti amainini vangu nevana vavo vaviri vakanga vava Zvapupu zvaJehovha. Vakandikoka kuti ndipinde musangano weZvapupu. Ndakasarudza kuenda navo nekuti ndaingoda kuona zvaivako. Patakasvika kuImba yoUmambo ndakasimbirira kuti ndaida kugara pedyo nedhoo kuitira kuti ndione vose vaipinda nekubuda. Ndaitova nepfuti yangu.
Musangano iwoyo wakachinja upenyu hwangu. Ndinoyeuka ndichifunga kuti ndinofanira kunge ndaiva pane imwe puraneti. Vanhu vacho vakandikwazisa neushamwari vachinyemwerera. Nanhasi ndichiri kuona Zvapupu zvacho mupfungwa dzangu, zviso zvavo zvairatidza mutsa uye kutendeseka. Izvi zvakanga zvakatosiyana zvachose nezvandakanga ndakajaira!
Ndakatanga kudzidza Bhaibheri neZvapupu. Pandairamba ndichidzidza, zvaiwedzerawo kujeka kuti ndaitofanira kunyatsochinja mararamiro angu. Ndakateerera zano riri pana Zvirevo 13:20 rokuti: “Munhu anofamba nevanhu vakachenjera achava akachenjera, asi iye anofambidzana nemapenzi zvichamuipira.” Ndakaona kuti ndaifanira kutambira kure nechikwata chiya. Zvaisava nyore, asi Jehovha akandibatsira ndikakunda.
Kekutanga muupenyu hwangu ndakanga ndava kukwanisa kudzora maitiro angu
Ndakazvichenesawo. Ndakashanda nesimba kuti ndirege kusvuta fodya nekushandisa madhiragi. Ndakagera bvudzi rangu rakanga rakareba, ndikabvisa mhete munzeve, ndokurega zvekutaura zvinyadzi. Kekutanga muupenyu hwangu ndakanga ndava kukwanisa kudzora maitiro angu.
Ndaisambofarira kuverenga nekudzidza, saka zvakanga zvakaoma kuti ndinyatsoisa pfungwa dzangu pakudzidza Bhaibheri. Asi sezvandairamba ndichiedza kudaro, zvishoma nezvishoma ndakatanga kuda Jehovha, uye hana yangu yakatanga kundipa mhosva. Kakawanda ndaizvishora, ndisina chokwadi kana Jehovha aizombondikanganwira zvakaipa zvose zvandakanga ndaita. Panguva dzakadaro ndainyaradzwa zvikuru nokuverenga nezvekukanganwirwa kwakaitwa Mambo Dhavhidhi naJehovha paakanga aita zvivi zvakakomba.—2 Samueri 11:1–12:13.
Zvakanga zvakandiomerawo kuenda pasuo nesuo ndichiudza vamwe zvandinotenda. (Mateu 28:19, 20) Ndaitya kuti pamwe ndaizosangana nemunhu wandakamboitira zvakaipa kare! Asi zvishoma nezvishoma ndakakunda kutya kwandaiita. Ndakatanga kunyatsofara nekubatsira vamwe kudzidza nezvaBaba vedu vekudenga vakanaka, vanokanganwira zvikuru.
KUBATSIRWA KWANDAKAITWA:
Kudzidza nezvaJehovha kwakaponesa upenyu hwangu! Shamwari dzangu dzakawanda dzekare dzakafa kana kuti dziri mujeri, asi ndiri kurarama upenyu hunofadza zvechokwadi uye ndinotarisira ramangwana rakanaka. Ndakadzidza kuzvininipisa, kuteerera uye kudzora hasha dzangu. Izvi zvinoita kuti ndive neukama hwakanaka nevanhu vandinorarama navo. Ndinofara kuva nemudzimai wangu akanaka, Carmen. Tose tinofara kubatsira vamwe kudzidza nezveBhaibheri.
Iye zvino ndinoita basa rakatendeseka, dzimwe nguva rinosanganisira mabhengi, asi panzvimbo pekuba mumabhengi, ndinoachenesa!


text:
Muchaneta Chimuka
FRANK “Nero” Kiriyadoro — murume wekuita mukurumbira achifadza vanhu munaFirst Street, pakati peguta reHarare, kuburikidza nekuita mashiripiti anosanganisira kudya nekusvipa moto achifamba pawaya —hakuchisina. Nero (48) akashaya svondo rapera mushure mekurwara nedenda regomarara reziso kwegore rose.
Nero, uyo aive chizvarwa chekuMozambique, akasiya mudzimai wake — Barbra Frashishko (45) — nevana vatatu vanoti Fison (20), Primrose (30) naSable (23).
Akaradzikwa kumarinda ekuMabvuku Cemetery nemusi weChishanu svondo rapera.
Asi musi uyu, vanhu vachingobva kumakuva mudzimai waNero, Barbra anonzi akabva anzi atute twake apo akadzingwa pamba nehama dzemurume wake.
Kwayedza svondo rino yakashanyira pamba paigara mushakabvu nemhuri yake, panhamba 1182 Old Tafara.
Barbra anoti ave kugara kumba kwevabereki vake zvichitevera kudzingwa kwaakaitwa nehama dzemurume wake.
“Ini ndave kugara kumba kwevabereki vangu, panhamba 255 Tafara, nekuti ndakadzingwa natete, hanzvadzi yemurume vanonzi Petronella Kabrito, vachiti hapana chandakange ndichagarira mushure mekufirwa.
“Zvinhu zvangu zvakatosendekwa nemadziro emba pazviri kunaiwa nemvura. Ndakadzingwa tichangobva kumakuva kunoradzika murume wangu asi ndinofara kuti vabereki vangu vakanditambira. Vave kundivakira kamuri yekugara pamba pavo,” akadaro Barbra.
Anoti akagara nemurume wake kwemakore anodarika 15 uye pamba paakatandwa apa ndepatezvara vake avo vakashaya.
“Tete ava vakaroorwa vakachata asi vakazotizwa nemurume, saka vari kugarawo pamba apa nevana vavo.
“Murume wangu akarwara kwenguva refu tikamuendesa kuParirenyatwa uko akazoonekwa kuti akange aine gomarara reziso asi chakatanga chiri chitsanga chidiki. Vanachiremba vakati vanoda US$600 kuti ziso rake rivhiiwe saka zvakatitorera nguva refu kuti tiwane mari yacho,” akadaro.
Barbra anoti pavakazowana mari yaidiwa iyi gomarara iri rakange ratodzika midzi izvo zvakaita kuti ziso racho rizobviswa.
“Pavakabviswa ziso riye, marwadzo akabva awedzera nekuti ronda rakange rakadzika zvikuru uye necheparutivi peziso pakange pave kumera kabundu zvekuti chiremba akati zvakange zvisingachaite kuti vavhiiwe zvekare. Vange vasichadye zvakanaka,” akadaro.
Baba vaBarbra, VaFaranando Frashishko (66), vanoti vakarwadziwa zvikuru nerufu rwemukuwasha wavo zvisinei nekuti akange asina kana kobiri raakabvisa reroora.
“Mwana wangu akadzingwa musi watabva kunoviga mukuwasha wangu pamwe nemwana wake. Saka ini ndakaona kuti angashungurudzika zvakanyanya akadzamara azviuraya, ndikamuti auye agare pano. Ndiri kumuvakira kamuri yekugara zvinhu zvake ndizvo zviri pamadziro izvo,” vakadaro tezvara vaNero.
Mumwe wevana vaNero, Fisoni, anoti ari kutarisira kusimudzira pakasiirwa nababa vake mumutambo wekuvaraidza vanhu.
“Baba vachiri vapenyu taitoenda navo kunaFirst Street, kuHifa, Namibia Popular, Reps Theatre nekunze kwenyika vachindidzidzisa. Mutambo wavaiita uyu waitipa chouviri uye hapana kana mishonga yaishandiswa sefungidziro yevanhu. Zvinotoverengwa mumabhuku ekushandisa, kanenge kahutsotsi kekungovhiringa pfungwa dzevanhu kuti vafunge kuti mashiripiti. Tarasikirwa zvikuru semhuri,” akadaro.
Akatsinhirawo nyaya yekudzingwa kwaBarbra natete vake.
“Amai vangu ini vakashaya asi ivava ndivo amai vangu nekuti vakandirera kubvira ndiri mudiki uye vakagara nababa kwemakore mazhinji zvekuti kana kurwara kwese kwavakaita ndivo vaimira-mira. Nhasi baba vafa vonzi havana maturo? Zvisinei, zvinowanikwa.”
Anoti vamwe vaive panhamo pababa vake vanosanganisira Freddy “Kapfupi” Manjalima, uyo waakati mukuwasha sezvo akaroora mwana wemukoma wababa vake uyo anozivikanwa sa “Mai Nga”.
“Vanhu vakauya nehuwandu hwavo uye zvigure nemadzisahwira avo zvikatamba usiku hwose. Vamwewo vaitevedzera zvaiitwa nababa sekufamba pawaya asi mumwe akange ave kutevedzera zvekufuridza moto akazotsva rurimi,” akadaro Fisoni.
Sahwira wepedyo, Trust Joseph (33), anoti Nero aive munhu airemekedzwa munharaunda uye aitandadza vanhu.


text:
Zviperengo zvehuwandu
Zviperengo Zvehuwandu: izwi zviperengo zvinoshandiswa kumirira huwandu muzvinyogwa.
Ngatitangei nezviperengo zvehuwandu:
0 = chipasina (iri ishoko idzva rinoreva chiperengo 0)
1 = motsi (imwe)
2 = piri (mbiri)
3 = tatu (nhatu)
4 = china (zvina)
5 = shanu (zvishanu)
6 = tanhatu (nhanhatu)
7 = nomwe
8 = sere
9 = pfumbamwe
10= gumi
100 = zana, iri riri gumi raka gumirana
1,000 = chiuru, ichi chiri gumi ramazana
10,000 = Zviuru gumi kana kuti mazazanana awa ari mazana akazanirana
100,000= Zviuru zana kana kuti zviuru zana kana kuti zana rezviuru (zvuru zana)
1,000,000 = miriyoni kana kuti churuzvuru zvichireva chiuru chezviuru
Muenzaniso:
347 = mazana matatu anemakumi mana nenomwe
431,257,698 = Mazana mana ane makumi matatu nechimwe echuru chezviuru, zvine mazana maviri nemakumi mashanu anezvinomwe zvezviuru, zvine mazana matanhatu ane makumi mapfumbabwe nesere. Mamiriyoni mazana mana ane makumi matatu neimwe, zviuru mazana maviri ane makumi mashanu nenomwe, mazana matanhatu ane makumi mapfumbamwe nesere.
Kurerutsa Mutauro[chinja | edit source]
(Pfungwa neyambiro zvakanyogwa pano zvaida kunyogwa kuHurukuro nokuti zvinoda vamwe tese tinyorewo pfugwa nemazano zveduwo. Pfungwa dzevanyori nemazano avanopanana hazvifaniri kunge zviri mukati megwaro rino nokuti hazvisi mumusoro wenyaya yegwaro rino. Gwaro rino rinofanira kunyogwa pamusoro peZviperengo Zvohuwandu chete chete kwete mazano nekupana pfungwa kwevanyori.)
Zvakafanira kuti pave nokupfupisa manyorerwo enhamba kuti usava murabaraba wemashoko. Imwe yenzira ingatevedzwa kubvisa mashoko anotaura pahuzhinji sokuti nokubatanidza mashoko ari kutaura nhamba imwe. Sokuti panzvimbo pokuti makumi matatu poshandurwa kuti guminhatu; panoti mazana maviri pomira pakati zanambiri. Hongu zvinoita sokunge zvabuda pamatauriro emazuvaose asi zvinobatsira kupfupisa.
Cherechedzai zvakare kuti ana koma vanotsvetwa mushure menzvimbo nhatu dzega-dzega zvichibva kurudyi kuti nhamba ireruke kuverenga. Pakati pezvibodzi nezvikamu panotsvetwa poyindi. Pakunyora zvakara panotsvetwa koma anotaridza kuti pave kutaurwa nhamba dziri pakati pakoma. Ngatitarisei muenzaniso 431,257,698 nokunyora kwemazuvaose, kunyora kunopfupisa, manyorero kuEnglish sezvizvi:
- Miriyoni mazana mana ane makumi matatu neimwe, zviuru mazana maviri ane makumi mashanu nenomwe, mazana matanhatu ane makumi mapfumbamwe nesere
- Miriyoni zanaina guminhatu neimwe, zviuru zanambiri gumishanu nenomwe, zana nhanhatu gumipfumbamwe nesere.
Chiperengo chinomirira pasina zvinhu (0)[chinja | edit source]
Chiperengo ichi, 0, chinomirira kusavapo kwechinhu.
Chi Vanhu changa shisina shoko rinoreva chiperengo 0.
Chipasina kana kuti chishaiwe/shaikwe mashoko anga shandiswe here?


text:
Chaunga (nhamba)
Muchidzidzo masvomhu shoko rokuti chaunga (multiple in English) rinoreva zhinji kana kuti zvakawanda.
- Shoko reEnglish rokuti multiple rinobatanidza maviri anoti multi- rinoreva many or much uye -ply rinoreva fold. Saka Multiple rinoreva many fold.
- KuChishana shoko rokuti chaunga rinotaura kubatananidzwa kwezvinhu zvichibva zvawanda zvikurusei zvinhu zvakafanana.
Tsika[chinja | edit source]
Chaunga chevanhu - a multitude
Tsama kuMasvomhu[chinja | edit source]
Pamusoro pataurwa kuti izwi rokuti chaunga rakafanana nerekuti multiple kuEnglish.
- Saka pano tave kugona kutaura kuti 30 chaunga cha 3 na 10.


text:
Chad
Chad nyika yakakomberedzwa nedzimwe iri kumaodzanyemba kweAfrica. Nyika dzakakomberedza Chad dzinoti: Sudan kumabvazuva, Central African Republic kuchamhembe, Cameroon neNigeria kuchamhembe kwakadziva kumadokero uye Niger kumadokero.
Chad yakapatsanuka kuita matunhu mana anoti: gwenga riri kumaodzanyemba; nzvimbo isina mvura yeSahel iri pakati penyika; nenzvimbo yemiti nesora iri kuchamhembe. Nyanza yeChad panova ndipo panobva zita renyika iyi ndiyo yechipiri pakukura kwematoro muAfrica.
Gutaguru reChad rinonzi N'Djamena uye ndiro guru kupinda mamwe maguta. Nyika yeChad ine marudzi nendimi dzinotaurwa dzinodarika 200. ChiArab neFrench ndiyo mitauro yekumahofisi. Islam nechiKristu ndizvo zvitendero zvinotevedzwa nevanhu vazhinji.


text:
Eritrea
Eritrea inyika iri kumaodzanyemba kwakadziva kumabvazuva mudunhu rinonzi Runyanga rweAfrica. Gutaguru renyika iyi rinonzi Asmara; iyo Eriteria yakaganhurana nenyika dzinoti: Sudan kumadokero; Ethiopia kuchamhembe; neDjibouti iri kumabvazuva. Matunhu ari kumabvazuva nekumaodzanyemba kwakadziva kumabvazuva kweEriteria ane miganhu wakatambarara uri paGungwa Dzvuku, kwakatarisana nenyika dzinoti Saudi Arabia neYemen. Nyika iyi ine nharaunda inoda yakakura kusvika skweya ekiromita 117,600 tichisanganisira Ruwarinako rweZvitsuwa zveHanish neRuwarikano rweZvitsuwa zveDahlak.
Nyika yeEritrea ine marudzi mazhinji evanhu, kune marudzi mapfumbamwe ane anozivikanwa ane makonzwa. Nyika iyi ine hugari hwevanhu mamirioni matanhatu. Vagari vemo vazhinji vanotaura misaku yemitauro yeAsia neAfrica iri mitauro yezvizvarwa zveMhuri dzaShem neMhuri dzaCush. Marudzi eVaTigrinya ane zvizvarwa zvinokwana kusvika 55% yehugari hwevanhu, ayawo marudzi eVaTigre achibata chikamu chinosvika 33% yevagari muEritrea. Kunoitawo marudzi ezvidza zveNile vane mitauro yenharaunda yeNile-Sahara. Vagari vazhnji veEritrea vanotecedza zvitendero zvechiKristu nechiIslam.


text:
Mukundo
Shoko rokuti mukundo kana hugabe (Authority kuChirungu) rinoreva simba kana mvumo yokurayira zvinofanirwa kuitwa panzvimbo kana nhambo nenzira yakatarwa pasi pemutemo wenyika kana murawo wesangano. Pakushanda kunoita masangano akatsaukana chinhu chakakosha kuti zvitsungo kana zvirongwa zvinoitwa zvidavidzirwe kana kurayirwa nemunhu kana boka revanhu rine mvumo yekuita saizvozvo. Masangano ose anosanganisira mapato matongerwo enyika, hurumende, madzishe, makanzuru, makambani zvichingodaro, anoita zvakarurama kana achitevedza mutowo wemashandiro akadaro.
Kuti shoko rashandiswa nderipi mukundo kna hugabe zvinoenderana nemunhu ari kutaura, ose anoreva zvakafanana.
Muenzaniso[chinja | edit source]
Madzishe ematunhu muZimbabwe vane mukundo wekugovera minda mumaruwa ari pasi pavo.
Mapazi ehurumende ane hudaviri pamusoro pezvirongwa zvakasiyana-siyana zvine chinangwa chekuchengetedza mitemo yenyika - kuEnglish anonzi (Responsible Authorities). Mapazi aya akapiwazve mukundo kuti ave anotarira kuti mitemo yakasiyana yehurumende yatevedzwa. Mapazi aya anobata basa zvichienderana nemitemo yakatarwa nedare reParamende - (Acts of Parliament). MuZimbabwe kune mapazi ane hugabe pamusoro: pemvura; mitero; ndege, kutakurwa kwenhumbi nevanhu; uye michero nemhuka. Muenzaniso ndiyo inoti: ZIMRA; ZINWA; ZINARA; Municipalities; Natural Resources Board; Environmental Protection Authority; Civil Aviation Authority; POTRAZ zvichingodaro.
Shoko idzva[chinja | edit source]
Nokumwe kutaura tichitodza mutauro weKirundu wekuBurundi, mukundo unganzi hugabe; izwi iri rinotodza rechiKirundu rokuti ubugabe rinoreva authority. Mutauro weKirundu uri pamupanda wemitauro yechiBantu inotaurwa kuno kuChamhembe kweAfrica uye une mashoko mazhinji akatodzana neChiShona
Mukundo kana kuti hugabe isimba rakapiwa pasi pemitemo yenyika kana sangano kuti munhu kana boka revanhu rive neutongi pamusoro pemabatirwo ezvinhu zvinosanganisira: vanhu; basa; mari; ivhu; michero; hutano; mishonga zvichingodaro.


text:
Gambamutengo
Gambamutengo (subsidy) zvinoreva chikamu chemutengo wenhumbi chinobhadharwa nehurumende ichibhadhara kambani dziri kutengesa nhumbi. Gambamutengo rinoripwa kuzadzisa zvinangwa zviviri zvinoti: chekuti mutengo wenhumbi unge wakaderera kusvika pokuti vatengi vanokwanisa kutenga nyore; uye kuti kambani dzikwanise kuramba dzichigadzira nhumbi dzisingarasikirwe nemari. Saka gambamutengo rinoderedza mutengo kuvatengi asi risingaderedze mari inogamuchirwa nemwene wekambani.
Kurerutsa Mutauro[chinja | edit source]
- Hurumende iri kuripa gambamutengo rinoita $0.25 parita repeturu. Apa kureva – the Government is subsiding petrol at $0.25 per litre.


text:
Mufundisi
Mufundisi (Pastor in English) munhu anoita basa rokudzidzisa Shoko raMwari muChitendero chechiKristu zvikurusei muKereke dzisiri Roman Catholic. Vafundisi vazhinji vanhurume asi mamwe maKereke ave kutendera Vafundisi vechikadzi. Kushimanda
Mabasa anoitwa naMufundisi anosanganisira:
- Kudzidzisa shoko raMwari.
- Kunamatira vanhu muKereke.
- Kuwombeka kana kuti kubhabhatidza vanenge vatendeuka.
- Kuchatisa vanenge vachiroorana.
- Kuviga vatendi vanenge vafa.
Vafundisi veKereke zhinji vanotenderwa kuroora asi VeRoman Catholic havatenderwe kutora madzimai. Mafundisi veRoman catholic vanodanwa kunzi Fata kana kuti "Father" kuEnglish.


text:
Zambia (nyika)
Zambia inyika yakakomberedzwa nedzimwe iri kumaodzanyemba kweZimbabwe uye iri muAfrica. Nyika iyi ine muganhu neMozambique, Zimbabwe, Angola, Malawi neNamibia. Guta guru reZambia rinonzi Lusaka. Zambia ine miganhu nenyika dzinoti Zimbabwe, Malawi neMozambique. Mutungamiri wenyika iyi ndiva Michael Sata. Nyika iyi ine vanhu vanosvika mazana anosvika zviuru zvishanu. munyika umu munotaurwa mitauro inosanganisira Nyanja, Tonga, Kalanga, Bemba, Kaonde neLuvale.
Mureza weZambia une mufananidzo weshiri inonzi hungwe.


text:
Rusero
Rusero (winnowing basket) chiumbwa kana kuti gando rakarukwa netsanga rinoshandiswa kuwurutsa mbeu kuitira kupatsanura mbeu nembwizhu. Anoshanda nerusero anoita achikanda mudenga, adaro mbwizhu inotakurwa nemhepo mbeu dzinoremera dzichisara. Kuita uku kunonzi kupepeta - apa anenge achitenderedza rusero mbwizhu ichipupurutswa nemhepo.
Kana kuri kuwurutsa anozadza rusero nembeu dziri kuwurutswa osimudza mudenga achidira mune bhavha rinogama mbeu, apa mbwizhu inopupurutswa nemhepo ichidonhera kunze kwebhavha.
Mbwizhu inopupurutswa inonzi maserwa kana kuti sera.


text:
Nhau 51: Rute naNaome
MuBhaibheri unowana bhuku rinonzi Rute. lnhau inoreva nezvemhuri yairarama munguva umo lsraeri aiva navatongi. Rute mukadzi muduku anobva Moabhi; haazi worudzi rwaMwari rwalsraeri. Asi apo Rute anodzidza nezvaMwari wechokwadi Jehovha, anomuda zvikuru kwazvo. Naome mukadzi mukuru akabetsera Rute kudzidza nezvaJehovha.
Naome mukadzi wechilsraeri. Iye nomurume wake navanakomana vaviri vakatamira Moabhi apo muna lsraeri maiva nezvokudya zvishomanene. Zvino rimwe zuva murume waNaome akafa. Pashure vanakomana vaNaome vakaroora vasikana veMoabhi vainzi Rute naOrpa. Asi makore anenge 10, vanakomana vaNaome vakafa. Haiwa, Naome navasikana vairi vakasuruvara sei! Naome aizoitei zvino?
Rimwe zuva Naome anosarudza kudzokera rwendo rurefu kumusha kuvanhu vokwake. Rute naOrpa vanoda kugara naye, nokudaro vanoendawo naye. Asi vakati vati vafambei rwendo panzira, Naome anotenderukira kuna vasikana ndokuti: 'Dzokai kumusha mundogara navanamai venyu.'
Naome anotsvoda vasikana achiti chisarai. Ipapo vanochema, nokuti vanoda Naome zvikuru kwazvo. Vanoti: 'Aiwa! Tichaenda nemi kuvanhu vokwenyu.' Asi Naome anoti: 'Munofanira kudzoka, vanasikana vangu. Kumusha kuchakunakirai.' Nokudaro Orpa anodzokera kumusha. Asi Rute haaendi.
Naome anotendeukira kwaari ndokuti: 'Orpa aenda. Newewo enda naye.' Asi Rute anoti: 'Regai kuedza kuita kuti ndikusiyei! Regai ndiende nemi. Ndichaenda pamunoenda, uye ndichagara pamunogara. Vanhu venyu vachava vanhu vangu, naMwari wenyu achava Mwari wangu. Ndichafira pamunofira, uye ndipo pandichavigwa.' Apo Rute anotaura izvi, Naome haaedzizve kuita kuti aende kumusha.
Pakupedzisira vakadzi vairi vanosvika Israeri. Muno vanogarisika kuti vagare. Rute anoshanda pakarepo muminda, nokuti inguva yokucheka bhari. Murume anonzi Bhoazi anomurega achicheka bhari muminda yake. Unoziva here vaiva mai vaBhoazi? Vaiva Rakabhi weguta reJeriko.
Rimwe zuva Bhoazi anoudza Rute kuti: 'Ndakanzwa nezvako, uye kuti wave une tsitsi sei kuna Naome. Ndinoziva masiyire awakaita baba vako namai nenyika yokwako namagarire awakaita pakati pavanhu vausina kutongoziva nakare kose. Jehovha ngaakukomborere!'
Rute anoti: 'Mandinzwira nyasha zvikuru, ishe. Mandiita ndinzwe zvirinani namataurire akaisvonaka amaita kwandiri.' Bhoazi anoda Rute zvikuru kwazvo, uye hakuperi nguva refu zvikuru vasati varoorana. A, kunofadza sei Naome! Asi Naome anotofara zvikuru apo Rute naBhoazi vanova nomwanakomana wavo wedangwe, anonzi Obhedhi. Pashure Obhedhi anova sekuru vaDhavhidhi, watichadzidza zvakawanda pamsoro pake gare gare.
Bhuku reBhaibheri raRute.
Mibvunzo
- Naome anosvika sei pakuva munyika yeMoabhi?
- Rute naOrpa ndivanaani?
- Rute naOrpa vanoita sei pavanoudzwa naNaome kuti vadzokere kuvanhu vokwavo?
- Bhoazi ndiani, uye anobatsira sei Rute naNaome?
- Mwana waBhoazi naRute anonzi ani, uye nei tichifanira kumuyeuka?
Mibvunzo yokuwedzera
- Verenga Rute 1:1-17.
Ndeapi mashoko orudo rwokuvimbika anotaurwa naRute? (Rute 1:16, 17)
Mafungiro aRute anonyatsoratidza sei mafungiro e“mamwe makwai” kune vaya vakazodzwa vachiri pasi pano nhasi? (Joh. 10:16; Zek. 8:23)
- Verenga Rute 2:1-23.
Rute muenzaniso wakanaka kwazvo kuvakadzi vechiduku sei nhasi? (Rute 2:17, 18; Zvir. 23:22; 31:15)
- Verenga Rute 3:5-13.
Bhoazi akaona sei kuzvidira kwaRute kuti aroorwe naye pane kuti aroorwe nomurume wechiduku?
Mafungiro aRute anotidzidzisei nezvorudo rwokuvimbika? (Rute 3:10; 1 VaK. 13:4, 5)
- Verenga Rute 4:7-17.
Varume vechiKristu vangava sei saBhoazi? (Rute 4:9, 10; 1 Tim. 3:1, 12, 13; 5:8)


text:
Nhau 49: Zuva Rinomira
Tarira Joshua. Ari kuti: ‘Zuva, mira!’ Uye zuva rinomira. Rinomirapo chaipo pakati pedenga muswere wose. Jehovha anokuita! Asi ngatione kuti nei Joshua achida kuti zuva rirambe richipenya.
Apo madzimambo mashanu akaipa enyika yeKanani anorwisana navaGibheoni, vaGibheoni vanotuma munhu kundokumbira Joshua betsero. Vanoti: ‘Uyai kwatiri nokukurumidza!’ ‘Tiponesei!’ Madzimambo ose omunyika yezvikomo akwira kuzorwisana navabatiri venyu.’
Pakarepo Joshua neuto rake rose vanoenda. Vanorarirofamba. Pavanosvika Gibheoni, masoja amadzimambo mashanu anotya ndokutiza. Ipapo Jehovha anonisa chimvuramabwe chikuru kubva kudenga, uye masoja mazhinji anofa nokurohwa nechimvuramabwe anopfuura anourawa neuto raJoshua.
Joshua anoona kuti nokukurumidza zuva richanyura. Kuchasviba, uye mazhinji amasoja amadzimambo akaipa mashanu achatiza. Ndokusaka Joshua achinyengetera kuna Jehovha ibvei oti: ‘Zuva, mira!’ uye apo zuva rinoramba richipenya, vaIsraeri vanokwanisa kupedzisa kukunda hondo.
MuKanani munamamwe madzimambo mazhinji akaipa anovenga vanhu vaMwari. Kukunda madzimambo 31 omunyikayo kunotorera Joshua neuto rake makore anenge matanhatu. Pakunoitwa, Joshua anotarisira kuti nyika yeKanani inokamuranisirwa ndudzi idzo dzichikuda nyika.
Makore mazhinji anopfuura, uye pakupedzisira Joshua anofa ava namakore 110. Chero bedzi iye neshamwari dzake vari vapenyu, vanhu vanoterera Jehovha. Asi apo vanhu ava vakanaka vanofa, vanhu vanotanga kuita zvinhu zvakaipa ndokupinda mudambudziko. Apa ndipo pavanoda zvomenemene betsero yaMwari.
Joshua 10:6-15; 12:7-24; 14:1-5; Vatongi 2:8-13.
Mibvunzo
- Pamufananidzo, Joshua ari kutii, uye nei?
- Jehovha anobatsira sei Joshua nevarume vake vari kurwa?
- Joshua anokurira madzimambo mangani ari vavengi, uye zvinomutorera nguva yakareba sei?
- Nei Joshua achikamura nyika yeKanani?
- Joshua anofa ava nemakore mangani, uye chii chinoitika kuvanhu vacho gare gare?
Mibvunzo yokuwedzera
- Verenga Joshua 10:6-15.
Sezvatinoziva kuti Jehovha ndiye akaita kuti zuva nomwedzi zvimirire vaIsraeri, tine chivimbo chei nhasi? (Josh. 10:8, 10, 12, 13; Pis. 18:3; Zvir 18:10)
- Verenga Joshua 12:7-24.
Chaizvoizvo ndiani akaita kuti madzimambo 31 aiva muKanani akundwe, uye nei izvi zvichikosha kwatiri nhasi? (Josh. 12:7; 24:11-13; Dheut. 31:8; Ruka 21:9, 25-28)
- Verenga Joshua 14:1-5.
Nyika yacho yakagovewa sei pakati pemadzinza evaIsraeri, uye izvi zvinoratidzei nezvenhaka muParadhiso? (Josh. 14:2; Isa. 65:21; Ezek. 47:21-23; 1 VaK. 14:33)
- Verenga Vatongi 2:8-13.
Sezvaiita Joshua muna Israeri, ndiani nhasi anoshanda achitidzivirira pane vakaramba kutenda? (Vat. 2:8, 10, 11; Mat. 24:45-47; 2 VaT. 2:3-6; Tito 1:7-9; Zvak. 1:1; 2:1, 2)


text:
Chitofu (mugodhi)
Muhushangazhi hwemugodhi, chitofu (Ore kuEnglish) izwi rinoreva matombo ane simbi kana chimwe chicherwa chakakosha chiri kutsvakwa chiri kuchererwa mugodhi wacho.
Chitofu chinokwanisa kunge chiine ndarama, mhangura, nickel, platinum kana ipi zvayo simbi iri kutsvakwa nevacheri vemigodhi. Pamigodhi mizhinji chitofu chinowanikwa chiine simbi dzine ukoshi mbiri kana nhatu.
- Somuenzaniso, muZimbabwe migodhi inocherwa ndarama inowanza kunge ichiwanikwawo jena.
- Migodhi inowanikwa platinum inowanza kuwanikwawo simbi dzinoti: palladium; ruthenium; rhodium; ndarama uye jena.
- Sarudzo yokuti mugodhi unodaidzwa kunzi unochera simbi ipi inotevedza kuti ndeipi simbi yakakosha zvakanyanya pakuunza mari pamugodhi iwoyo. Simbi inowanikwa nehuremu hushoma inokwanisa kunge iriyo iri kuunza mari yakawanda kuburikidza nemutengo wainotengwa nayo. Somuenzaniso migodhi inocherwa platinum muZimbabwe inowana nickel ine huremu hwakawanda kudarika platinum yacho. Nokuda kwekuti platinum ine mutengo wepamusoro, mugodhi unodanwa nezita rokuti Platinum Mine.
Panocherwa mugodhi panobudawo mamwe matombo asina simbi yakakosha; nguva zhinji matombo aya anoburitswa kuti nzira dzinosvika kune dombo rine mari dzitambanuke. Matombo asina mari anodanwa kunzi mambara. Vavariro yevanochera mugodhi ndeyekuti: dombo risina mari rive ndiro shoma; dombo risina mari ritsaurwe kubva pane rine mari; dombo rine mari rikororwe (extraction) napose panogonekwa nenzira dzisina njodzi kuvanhu, mugodhi kana michina.


text:
Gwara (Humaneja)
Shoko rokuti gwara riri kushandiswa pano kuturikira inonzi policy kuEnglish rinova bumbiro remurawu yemafambiro nemaitirwo ebasa resangano, chita, kanzuru kana hurumende. Gwara resangano rinotara murawu mikuru yezvinhu zvinokosheswa nesangano iri, richireva mwero wezvinotongerwa negwara iri, kudoma kuti zvakakosherei uye kuti zvakafanirwa kushandwa sei.
Mhando dzegwara[chinja | edit source]
- Gwara rekubhadharwa kwevashandi - Remuneration Policy.
- Gwara rekuchengetedzwa kweMvura - Water Policy
- Gwara rekudyidzana nedzimwe Nyika - Foreign Policy
- Gwara rezveMigodhi - Mining Policy.
- Gwara rezveMukondombera - AIDS Policy.


text:
South America
South America ziwumbe riri kuChamhembe kweNorth America uye chikamu cheziendanakuenda redunhu rinonzi America. KuMadokero kwaro kune gungwa rePacific, kuMaodzanyemba nekuMabvazuva kune gungwa reAtlantic. North America neCaribbean Sea dziri kuMaodzanyemba kwakadziva kuMadokero. Ziwumbe iri rine nyika gumi nembiri dzinozvitonga dzinosanganisira —Argentina, Bolivia, Brazil, Chile, Colombia, Ecuador, Guyana, Paraguay, Peru, Suriname, Uruguay, neVenezuela— kunoitawo French Guiana, inotongwa neFrance.
South America ine nharaunda yakakura 17,840,000 square kilometers (6,890,000 sq mi) nehugari hwevanhu vanosvika 371,090,000 zvichitevedza kuverengwa mugore 2005. Pakukura kwenharaunda South America ndiyo yechina ichitevedza Asia, Africa, neNorth America, uye ndiwo yechishanu pakuwanda kwevanhu ichitevera Asia, Africa, Europe, and North America.
Zita rekuti America rakapiwa nevarume vanoti Martin Waldseemüller naMatthias Ringmann, vachitora zita remurume ainzi Amerigo Vespucci anova ndiye akatanga kutaura kuvanhu vaibva kuEurope kuti nzvimbo iyi haisi India asi raitova rimwe dunhu ravaisaziva.


text:
Puresha
Muchidzidzo Fundoyetsimba, (Physics), puresha (Pressure) izwi rinotsanangudza huhwandu hweFosi iri kudzvanya pamusoro penharaunda yakapimwa. Puresha inopimwa nechiyero chinonzi Pascal kana kuti N/m2. Puresha inopimwa nerudzivo rwakarurama panharaunda yakadzvanyiwa nepuresha yacho.
- Ngatiti semuenzaniso pane zviumbwa zviviri chimwe nechimwe chine huremu hwe 100kg.
- Ngatitiyi chiumbwa chekutanga chakagara pauso hune nharaunda yakakura 1m2, chepiri chakagara pauso hune nharaunda yakakura 0,5m2.
- Zviumbwa zviviri zvinondonzwa neFosi yegunganidzo yakaenzana nokuda kwehuremu hwakaenzana.
- Asi chiumbwa chakagara pauso hudiki hwakakura 0,5m2 ndicho chinodzvanya nepuresha yakakura.
Tsazaniso yepuresha inoti, Puresha, P = (Fosi)/(Nharaunda)
Saka puresha iri pachiumbwa chekutanga = (100 x 9.8)/(1) = 980 N/m2
Puresha iri pachiumbwa chepiri = (100 x 9.8)/(0.5) = 1960 N/m2


text:
Rutsvamhumburu
Rutsvamhumburu kana kuti Holocaust kuChirungu raiva jambwa rokuurayiwa kukuru kwemaJudah munguva yakarwiwa Hondo yePasirose yeChipiri. Urwu rushambwa rwakatungamirwa naAdolf Hitler neBato reNazi avo vakakonzera kuurayiwa kwemaJudah vaigara muGermany nevamwe vaigara kune mamwe matunhu akanga akapambwa neGermany munguva iyi kuEurope. Nyanzvi dzenhoroondo dzine fungidziro yokuti maJudah vakaurayiwa nejambwa iri vakasvika mamiriyoni matanhatu (6m). Shoko rekuti Holocaust rinoreva burnt whole, saka kwedu kuChiShona kwanzi rutsvamhumburu kureva kuti muviri wemunhu waipiswa uri mhumburu kuita dota pasina chaisara.
Zvinonzi panguva iyi muEurope maiva nevagari verudzi rwechiJudah vanosvika mamiriyoni pfumbamwe (9m); muhondo iyi vakatsakatika vaiva zvikamu zviviri kubva muzvitatu (2/3) ivava vakaurayiwa nerutsvamhumburu. Vana vadiki vechiJudah vakafa murutsvamhumburu vanosvika miriyoni rimwe (1m), madzimai vakafa vanokwana mamiriyoni maviri (2m) uye varume vakaurayiwa mujambwa iri vanokwana mamiriyoni matatu (3m). Makamba nenzvimbo dzakashandiswa kutenhera, kumbunyikidza nokuuraya maJudah nevamwe vemarudzi akasiyana dzinonzi dzaisvika zviuru makumi mana (40,000).
Dzimwe nyanzvi dzenhoroondo dzinoti nhamba yevanhu vakafa nekupondwa kwemhomho dzevaRomani uye kuurayiwa kwevanhu vakaremara inofanirwa kunge ichiverengwawo sechikamu cherutsvamhumburu. Saka kune vamwe vadzidzi venhoroondo vanoshandisa irori shoko rekuti rutsvamhumburu kurevawo vanhu vasiri vechiJudah vakafa mukuponda murakatira kwose kwakaitwa neBato reNazi. Vamwe vakaurayiwa vanosanganisirisa: vasungwa vehondo vekuSoviet Union, uye vanhu vemumaruwa ekuPoland neSoviet Union pamwe nengochani. Nhamba dziri kumisikidzwa zvichibva pakuwa kwakaita Soviet Union dzinoti vanhu vemumaruwa pamwe nevasungwa vehondo vakapondwa neBato reNazi vanosvika mamiriyoni gumi nerimwe (11m).
Kune matanho emitemo akatanga kutemwa muGermany aya matanho achizoteverwa nekufurutswa kwevanhu pamwe nejambwa remharadzarudzi. Kwakatarwa mitemo yakatsaukana yaive nechinangwa chokubvisa maJudah kubva mumaruwa mavaigara; iyi inosanganisira mitemo yeNuremberg yegore 1935 nemimwe yakatarwa Hondo yePasirose yeChipiri isati yatanga. Hurumende yaHitler yakavaka kamba dzenhapwa (concentration camps) uko kwavharirwa vanhu vachishandiswa sevaranda kudzamara vafe nezvirwere kana kuneta. Mumatunhu akanga apambwa neGermany kumabvazuva kweEurope kwakaumbwa zvikwata zvechiwuto zvaita basa rokuponda mhomho dzemaJudah pamwe nevaipikisana nemawuto aya pane zvematongerwo enyika.
Mawuto eGermany mumatunhu avakanga vapamba akaisa mitemo yaimanikika vanhu verudzi rwechiJudah pamwe nevaRomani kuti vagare mumatangwena umo vanhu vaigara riri dzvikitsviki kunzvindana sematemba. Vanhu vaitorw kubva mutangwena umu vachiendeswa nechitima kuenda kukamba dzekuuraya (extermination camps) uko vaiurayiwa munhungu dzechefu yegasi ndokunge vararama rwendo rwechitima. Mapazi ose ehofisi dzeGermany akanga achibatirana mukushanda mabasa akasvitsa kuti kuve nebaradzarudzi.


text:
Hunhungo
Muzvidzidzo zvinotevera: Jekanyika; Taranyika nepimanyika, hunhungo (Longitude) mitsetse inobatanidza nzvimbo dzine nhambwe yegonyo yakaenzana kana gonyo richipimwa kubva paPrime (Greenwich) zvichienda kuMabvazuva kana kuMadokero ePrime Meridian.
Nhungo dzinoverengwa ichibva paPrime Meridian iyo inopiwa nhamba 0o. Nhamba yehunhungo inokwira zvichienda kuMabvazuva - nhamba dzichipiwa vara (+), kudzamara dzasvika pa +180o. Nhamba yenhungo inodzika zvichenda kuMadokero, nhamba dzichipiwa vara (-), kudzamara dzasvika pa -180o. Izvi zvinoreva kuti hunhungo +20o huri kuMabvazuva kwePrime Meridian; hunhungo -30o huri kuMadokero kwePrime Meridian.
Nhungo dzeTaranyika dzinobatanidza gonga remaodzanyemba negonga rechamhembe. Nzvimbo dzose dziri panhungo imwe dzinenge dziiine nhamba yehunhungo yakaenzana.
Rondedzero[chinja | edit source]
Nhungo dzinoverengwa iri 0-180oE tichienda kuMabvazuva uye 0-180oW tichienda kuMadokero. Zvinoreva kuti gonyo renhungo dzinohwerengedzwa kusvika pa360o. Taona zvakare kuti nyika inoziririka kutenderera kamwe pamahawa 24h - mahawa 24h anoenderana ne 360o. Panofambwa 15o yoga-yoga nguva inochinja nehawa imwe (1h).
Nyika yeZimbabwe iri murumana rwehunhungo (longitude) +30oE. Pose panoshanduka hunhungo ne 15o, nguva inoshanduka awa rimwe (1h). Nokudaro Zimbabwe inopiwa nguva yakawedzerwa 2h (awa 2) zvichienzaniswa nenguva iri paPrime Meridian. Somuenzaniso kana nguva iri paPrime Meridian iri pa 06:00hrs, nguva yeZimbabwe inenge iri pa 08:00hrs. Nguva iri paPrime Meridian inonzi Greenwich Mean Time (GMT). Nokumwe kutaura nguva yeZimbabwe inodanwa ichinzi GMT + 2hrs.
Zvizhinji zvinotsangura kushanda kwehunhungo zvinowanikwa pachinyorwa Mwaka yepaNyika